Donostia Zinemaldia :: Cidade de Deus\nCidade de Deus / City of God (Ciudade de Deus)\n60ko hamarkadan eraikitako babes ofizialeko etxebizitzen auzune bat da Cidade de Deus, 80ko hamarkada hasieran Rio de Jaineiroko tokirik arriskutsuenetako batean bilakatu zena. Buscapé, bertako mutiko bat, sentibera eta izutiegia da kriminala izateko, halere, adimentsuegia ere bada gaizki ordaindutako lanekin konformatzeko. Dena aurka duen ingurune bortitzegi batean hazi den arren, errealitatea beste era batera ikus dezakeela konturatuko da, ikuspuntu artistiko batetik, alegia. Eta, honela, argazkilari bihurtuko da, bere penak ludituz.\nSão Paulo, 1955. São Pauloko Unibertsitatean arkitektura ikasketak burutzen zituen bitartean, bideo esperimentalak ekoizten hasi zen lagun-talde batekin eta, azkenik, Olhar Electrõnico ekoizpen-etxe independentea sortu zuen. Bideoak ekoiztetik, zine eta telebista saioak ekoiztera eta publizitate iragarkiak zuzentzera pasako da. Egundaino, 02 Filmes-eko bere bazkideekin batera bi labur eta O Menino Maluquinho II (1996) eta Domestica, O Filme (2001) film luzeak zuzendu ditu.\nAntonio Pinto, Ed Côrtes\nMatheus Nachtergaele, Alexandre Rodrigues, Leandro Firmino, Douglas Silva, Roberta Rodrigues, Jonathan Haegensen\nWild Bunch 47, rue Dumont d'Urville 75116 Paris Tel.: 01 71 76 11 20 Fax: 01 71


Hainbat protesta deitu dira Ipar Euskal Herrian asteburu honetarako osasun ziurtagiriaren aurka\nM.E. | EITB Media\nNeurri horren aurkako taldeek mobilizazioak iragarri dituzte larunbaterako, abuztuak 7, Iparraldeko hainbat udalerritan, hala nola Baionan, Hendaian eta Donibane Garazin.\nAstelehenetik aurrera, Iparralden osasun pasea beharrezkoa izango da ostalaritzan\nFrantziako Gobernuak osasun ziurtagiriaren ezarpena orokortzeko abala jaso eta egun bat beranduago, herrialdea pasearen derrigortasunari aurre egiteko prestatzen ari da. Datorren astelehenetik aurrera, abuztuak 9, besteak beste, tabernetan eta jatetxeetan sartzeko edo herrialde barruan bidaiatzeko ezinbestekoa izango da.\nFrantziarrak zatituta daude neurri honen ezarpenaren aurrean: batzuen ustez, guztien askatasuna babesteko irtenbiderik egokiena da, baina beste batzuen aburuz, neurri horrek herritarrak gehiago zatitzea besterik ez du lortuko.\nOsasun-ziurtagiriaren aurkako sektoreek manifestazioak deitu dituzte larunbat honetarako Baionan, Hendaian eta Donibane Garazin. Hala, Frantzian mobilizazioak egon diren laugarren asteburua izango da jarraian. Datu ofizialen arabera, joan den asteko deialdian 200.000 pertsona inguru batu ziren lurralde osoan.\nHonako egoera hauetan eskatuko da osasun ziurtagiria:\n- Taberna eta jatetxeetara (baita terrazetan ere), gimnasioetara eta merkataritza-guneetara sartzea\n- Hoteletan ostatu hartzea\n- Ibilbide luzeko tren batean mugitzea\n- Hegaldi nazional batean bidaiatzea\n- Osasun-zentroetan eta ospitaleetan premiazkoak ez diren pazienteak\n- Osasun-establezimenduetako bisitariak\n- Adinekoen egoitzetan sartzea\n- 50 pertsona baino gehiago biltzen dituzten "aisialdiko eta kulturako" guneetara sartzea\nEra berean, osasun-langileek nahitaez egon beharko dute txertatuta, bai eta pertsona ahulekin lan egiten duten beste profesional batzuk ere, hala nola suhiltzaileak, larrialdi-zerbitzuak edo adinekoen egoitzetako langileak. Horiek guztiek bete beharko dute txertaketa-jarraibidea urriaren 15a baino lehen. Hala egin ezean, langileak enplegurik eta soldatarik gabe gera daitezke.\nNolanahi ere, Konstituzio Kontseiluak ez zuen onartu bitarteko langile batek edo aldi baterako kontratua duen pertsona batek covid-19aren aurkako txertoa jartzeari uko egin badio hura kaleratzea.\nBestalde, covid-19an positibo eman dutenek hamar eguneko nahitaezko isolamendua ere baliogabetu egin zuen Kontseiluak, neurriak gizabanako bakoitzaren askatasunaren aurka egiten zuela iritzita.\nZein edukiera dute tabernek Euskadin?\nBidaiak azken ordukoa


Catherine L'Ecuyer, hezkuntzaren arloko dibulgatzailea eta 'Educar en el asombro' liburuaren egilea: "Ez da ezinbestekoa haur bat eskolara joan dadin 6 urte egin aurretik" | Aldizkaria | EROSKI CONSUMER\nCatherine L'Ecuyer, hezkuntzaren arloko dibulgatzailea eta 'Educar en el asombro' liburuaren egilea: "Ez da ezinbestekoa haur bat eskolara joan dadin 6 urte egin aurretik"\nHaurrak ez badira eskolara bidaltzen ere 6 urte egin aurretik, ez du esan nahi beren garapenean galdu egingo dituztela behin bakarrik agertuko zaizkien aukera berreskuraezinak. Catherine L'Ecuyer-en hitzak dira. Hezkuntzaren arloko dibulgatzailea da Bartzelonan bizi den kanadar hau, eta Mind Brain Center erakundearekin lankidetzan aritzen da Kultura eta Gizartea Institutuan, Nafarroako Unibertsitatean. Horretaz gain, hitzaldiak ere ematen ditu bere liburuaren inguruan, Educar en el asombro (Harriduran hezi). Zortzigarren argitaraldia egin diote dagoeneko, eta azken urteetan heziketari lotutako gaien inguruan gehien saldu denetakoa da. L'Ecuyerren iritziz, haurrek estimulu gehiegi daukate gaur egun, eta ez lukete etxeko lanik eduki behar haur hezkuntzan.\nHori gurasoek erabakitzen dute. Ez da ezinbestekoa haur bat eskolara joan dadin 6 urte egin aurretik. Lehenago badoa, ez da nahitaezkoa delako edo beharrezkoa zaiolako, gurasoek lan egiten dugulako baizik eta dauzkagun ordutegiak dauzkagulako. Haur batek garai horretan gehien behar duena da atxikimenduzko lotura bat sortzea bera gehien zaintzen duenarekin, ez adimena estimulatzea. Haurren hezkuntzan omen dagoen "aldi kritikoa" eta inguru aberastu baten beharra mitoak baino ez dira. Heziketaren neurobiologian aditua den edonork gauza bera esango du. Dena den, adin horretan eskolatu beharra badugu, ahal dugun guztia egingo dugu esperientzia hori ona izan dadin. Eskolaurreak saiatu behar du etxeko ordutegiaren luzapena izaten, leku bat eskaintzen haurrak aurki ditzan bere beharrizan afektiboentzako erantzunak.\nZer da "aldi kritikoa"?\nGarai bat da, zeinetan nahitaez landu behar den trebetasun edo gaitasun jakin bat; behin joanez gero berri itzuliko ez den aukera bat. Ez dago ebidentzia zientifikorik esateko heziketan badirela aldi kritikoak. "Neuromito" bat da, zeren gaur egun bai baitakigu garunaren plastikotasuna bizitza osoan gauzatzen dela (nerbio sistemak duen gaitasuna da, bizitzan zehar bere egitura eta funtzionamendua aldatzeko inguruko aniztasunari erantzunez).\nBai, hizkuntzak. Hogeita hamar urterekin ere ikas daitezke, eta are gehiago erabateko murgiltzean, baina bi urterekin baino gehiago kostako da. Zientzialariek nahiago dute "aldi sentiberez" hitz egin, zeinetan ikaskuntza batzuk errazagoak diren beste aldi batzuetan baino.\nBai, animalietan edo landareetan erabili diren estimulu gabezia erabatekoez baliatu izan dira esateko gizakion heziketan badirela aldi kritikoak. Baina hutsegite metodologikoa da hori. Estimulu gabezia erabatekoak kalte itzulezinak sortzen dituelako, ez dezakegu ondorioztatu gainestimulazioa onuragarria dela, eta are gutxiago gizakiarentzat eta heziketaren testuinguruan. Haurra normalean egoten den testuingurua ez da inolako estimulurik gabea, non eta ez badute lotuta edukitzen gela ilun batean. Dan Siegel amerikar neurobiologoak dioenez, "haurrek gutxieneko estimulu kopuru bat behar dute, inguru normal batean". Hori erraz asko eman dezake etxe batek.\nZure liburuan diozu "harriduran eta errealitatean hezi" behar dela? Zer da hori zehazki?\nZein dira zure lanetan aipatzen dituzun "neuromito" nagusiak?\n"Lehenbiziko hiru urteak kritikoak dira ikaskuntzarako", "gure garunaren %10a bakarrik erabiltzen dugu", "adimen mugagabea dugu", "inguru abestuak lagundu egiten du ikaskuntza", "ikaskuntza estiloek garunaren dominantziaren mende egon behar lukete (eskuina edo ezkerra)", eta abar. Berriki egin den ikerlan batek esaten du irakasle askok sinetsi egiten dituztela. Horregatik da garrantzitsua beste aditu batzuei ere ahotsa ematea, gai zientifikoei buruz hizkuntza ulergarrian hitz egiten dutenei.\nZalantzarik gabe. Jaitsi egin behar da estresa, frenesia, kontsumoa. Errespetatu egin behar dira beren barne erritmoak, beren etapak. Natura gehiago, misterio gehiago, errealitate gehiago, motela delako eta haurra baretu egiten duelako; edertasun gehiago...


Adibideetan oinarritutako itzulpengintza automatikoa - Wikipedia, entziklopedia askea.\nAdibideetan Oinarritutako Itzulpen Automatikoa (AOIA edo EBMT, Example Based Machine Translation), datu-base batean gordeta dauden corpus elebiduna oinarri hartuta itzulpena egiten duen sistema da. Aurrez eginda dauden itzulpenetan oinarritzen da sistema, patroi linguistikoak bilatzeko. Domeinu konkretuetarako da erabilgarria batez ere eta gainontzeko metodoen osagarritzat har daiteke.\n2 Corpus elebidunaren adibideak\nEBMT sistema batek, sarrerako testua adibideen datu-basearekin parekatzen du eta adibide egokiak erauzten ditu. Bukaerako itzulpena adibide hauen arteko konbinaziotik etorriko da. Oinarrian, beraz, corpus elebidun parekatua dago. Parekatzea esaldi mailakoa edo sakonagoa izan daiteke, esaldiaren zati txikiagotara helduz.\nParekatzeko datu-basea ezin da nahi bezain beste handitu, bere tamainak baduelako muga bat, adibideen artean gatazkak (adibide berdinak itzulpen ezberdinekin) sortzen direnean, hain zuzen.\nBehin datu-basetik itzulpenak eskuratuta, hizkuntzen arteko parekatzea eta testu-zatien arteko konbinazioa egin behar da eta ez da lan samurra. Hizkuntzen arteko parekatzean, itzulpenetako zatiak jatorrizko testuaren zein zatiri dagokion ebatzi behar da eta horretarako hiztegi elebidunak eta analizatzaile morfologikoak erabil daitezke. Zati hauek, segidan, konbinatu egingo dira azken itzulpena emateko.\nCorpus elebidunaren adibideakAldatu\nEuskaraz: Zenbat balio du auto horrek?\nIngelesez: How much is that car?\nEuskaraz: Zenbat balio du arkatz horrek?\nIngelesez: How much is that pencil?\nAOIAri buruzko xehetasunak\nCorpusetan oinarritutako itzulpen automatikoa\nAzken aldaketa 25 azaroa 2019(e)an, 20:30(e)tan\nOrriaren azken aldaketa: 25 azaroa 2019, 20:30.


Donostia Zinemaldia :: Julie Taymor\nHemen zaude: Lehen orrialdea > 60. Edizioa 2012 > Sariak eta Epaimahaiak\t> Epaimahaia Ofiziala > Julie Taymor\n1998an Julie Taymor musikal baten zuzendari onenaren Tony saria irabazi zuen lehenengo emakumea bilakatu zen, eta, gainera, jantzitegi onenaren Tony saria ere irabazi zuen The Lion King ekoizpenagatik. Musikalak bi gertaera nabarmen markatu ditu duela gutxi: garai guztietan irabazi garbi gehien izan dituen Broadwayeko ikuskizuna izatea, eta Broadwayeko historian karteleran denbora luzeen egon den bosgarrena izatea.\nBroadwayen egin duen azken ekoizpenean, Spider-Man: Turn Off the Dark, zuzendari eta libretoaren egilekide izan zen Taymor. Broadwayen egin zuen lehenengo lana 1996koa da, Juan Darién: A Carnival Mass, eta Tony sarietarako bost izendapen lortu zituen. Hona hemen antzerkian izan dituen beste arrakasta batzuk: The Green Bird, Titus Andronicus, The Tempest, The Taming of the Shrew, The Transposed Heads eta Liberty's Taken.\nFilm luzeak ere egin ditu, besteak beste: Titus (1999), protagonista gisa Anthony Hopkins, Jessica Lange eta Alan Cumming izan zituena; Salma Hayek eta Alfred Molinaprotagonista zituen Frida (2002) film biografikoa, Oscar sarietarako zituen sei izendapenetatik bi irabazi zituena; Across the Universe (2007), Beatles taldean inspiraturikoa, eta film onenaren (musikala ala komedia) Urrezko Globoetarako izendatua, eta The Tempest (2010) lanaren bere egokitzapena, Helen Mirren aktorea protagonista zuena. Azken lan hori New Yorkeko zinema-jaialdian estreinatu zuten (AEBetako estreinaldia), munduko estreinaldia Veneziako nazioarteko zinema-jaialdian egin ostean.\nZineman eta antzerkian aritzeaz gain, Taymorrek bost opera zuzendu ditu nazioartean; horien artean dago, Jessye Normanekin eginiko Oedipus Rex, opera ekoizpen onenaren nazioarteko musika klasikoko saria irabazi zuena, baita Emmy bat ere, ondoren zinemarako egin zuen bertsioagatik. Horretaz gain, honakoak ere zuzendu ditu: Salomé, The Flying Dutchman, Die Zauberflöte (New Yorkeko Met operaren errepertorioan izan zena), The Magic Flute (bertsio ingeles laburtua, Great Performances at The Met izeneko PBSrako saila inauguratu zuena), eta Grendel, Elliot Goldenthalena.\n1991ean MacArthur “Genius” beka bat irabazi zuen Taymorrek.


Huawei-ren telefono tolesgarriak Mate X | du izena Androidea\nHuawei-ren telefono tolesgarriak Mate X du izena [Poster]\nAste honetan bertan, Samsung-ek bere lehen smartphone tolesgarria aurkeztu zuen Galaxy Fold. Gailu interesgarria da, nahiz eta nahiko garestia izan. Honen ondoren, Huawei-k bere gailu tolesgarria iragarriko du egunotan MWC 2019-n eta ekitaldian ateratako kartelaren argazkiak agerian utzi zuen Mate X izenarekin kaleratuko dela.\nBai, Huawei-ren telefono tolesgarria Mate X izenarekin ezagutuko da komertzialki eta ez Mate F, Mate Flexi edo Mate Fold bezalakoak. Huawei-k izenaren marka komertziala eskatu zuen iazko otsailean. Nahiz eta, une batean, Mate X azkenean kaleratu zen gailuaren izena zela pentsatu Mate 20 RS Porsche Design, baina orain dena argi dago.\nDiseinuari dagokionez, Mate X-k pantaila bakarra du, Galaxy Fold ez bezala. Gainera, oso behe meheak ditu eta ez du koska, baina ez dirudi hain zabala denik. Pantaila malgua telefono moduan itzultzen da.\nTelefonoaren markoaren eskuinaldea ere lodiagoa da, eta hori ez da harritzekoa kamerak eta kontrolak bertan daudelako. Alboan muntatutako hatz marken eskanerra dago goian botoiarekin eta atzealdean kamera hirukoitza konfiguratuta dago.\nHuawei Mate X 5G-rekin bateragarria izango da modemari esker 5000 puxika konpainiaren berea, duela aste batzuk ofizial egin zen eta prozesadoreak elikatuko duen osagaia Kirin 980 7 nm. Ez dago zenbat kostatuko den jakiteko, baina ez gara harrituko Samsung Galaxy Fold baino merkeagoa bada. Gailuak erraz gainditu dezake 1,000 euroko langa. Modu berean, espero dugu Txinako konpainiak kontsumitzaileen poltsikoekin elkartasuna agertzea eta terminal hau aukera nahiko deigarri gisa aurkeztea Hego Koreako bere homologoarekin alderatuta.\nArtikuluaren bide osoa: Androidea » Berri » Huawei-ren telefono tolesgarriak Mate X du izena [Poster]\nOPPOk 10x zoom optikoa aurkeztu du ofizialki\nHuawei P30 Lite-ren ezaugarrien zati bat iragazi


Gipuzkoako Bertsolari Txapelketa — Kultura — Eibarko Udala\nSormena da bertsolariaren emaria. Ale ederrak dakartzana. Molde eta izaera bereizgarri horien guztien erakusgarri izan nahi du, irailaren 14an, Oñatin hasi eta, abenduaren 14an, Donostian amaituko den Gipuzkoako Bertsolari Txapelketak. 48 bertsolarik hartuko dute parte 2019ko Gipuzkoako Bertsolari Txapelketan. Irailaren 14tik abenduaren 14ra bitartean, hiru hilabeteko epean, 16 saio jokatzen hari dira: 7 final-zortziren, 5 final-laurden, 3 finalaurreko eta finala.\nFinal-laurdenak izango dira Andoainen (urriak 19), Irunen (urriak 20), Eibarren (urriak 26), Azpeitian (urriak 27), eta Azkoitian (azaroak 2). Eta finalaurrekoak, Arrasaten, Oiartzunen eta Tolosan. Finala, abenduak 14, larunbata, Donostia Arena, Illunben, izango da.


Abdul Magid Omaro: 'Heriotzarengandik ihes egitea da errefuxiatua izatea' - Azkoitia - Maxixatzen.eus\nAbdul Magid Omaro: 'Heriotzarengandik ihes egitea da errefuxiatua izatea'\nHitza.eus 2015-09-22 12:07\nAzkoitiko medikua izan da urte askoan Omaro. Jaioterriko gatazkaz hitz egin dio HITZAri, eta argi azaldu du erregimenaren aurkakoa dela; "elkarrizketa" da guda bukatzeko bide bakarra harentzat.\nEuskal Herria da Abdul Magid Omaroren (Hamame, Siria, 1944) “bigarren herria”. Azkoitian bizi izan da urteetan, eta bertako medikua izan da. “Etxean bezala” hartu izan dutela dio. Gaur egun, Zarautzen bizi da. Ordea, familia, oroitzapenak eta sentimenduak Sirian ditu. Sorterriko gatazkaz eta egoeraz hitz egin dio egunkari honi.\nNoiz erabaki zenuen Siria uztea, eta zergatik?\nMedikua naiz, eta medikuntza ikasteko utzi nuen nire herrialdea. Aitak bi aukera eman zizkidan: medikua edo militarra izatea. Madrilen (Espainia), Valentzian (Herrialde Katalanak) eta Zaragozan (Espainia) ikasi nuen, eta Zaragozako emakume batekin maitemindu nintzen. Zaragozatik Euskal Herrira etorri ginen, 1974an; Donostiara lehendabizi, eta lanean jardun nuen ospitalean eta Poliklinikan. Ondoren, Azkoitian eman zidaten postua, anbulatorioan, eta han egin dut bizitza. Orain, Zarautzen nago, eta kontsulta pribatua dut Azpeitian.\nHizkuntzarekin zer moduz moldatu zinen?\nEz nekien hitz bat bera ere gaztelaniaz, ingelesez bakarrik hitz egiten nuen. Azkoitira joatekoa nintzela esan zidaten: Aizu, badakizu nora zoazen? Euskaraz jakin gabe hara joan behar duzu?. Gaizki pasatuko nuela esan zidaten, baina ni oso onartua sentitu naiz beti Euskal Herrian. Zertxobait ikasi dugu euskaraz, eta seme-alabak eta bilobak beraien artean euskaraz mintzatzen dira.\nFamiliarik ba al duzu Sirian?\nBai, han bizi dira bi arreba eta senitarteko gehiago. Hala ere, urte asko daramatzat hemen, eta arrebekin soilik mantentzen dut kontaktua.\nErraza al da Euskal Herritik zure arrebekin harremanetan jartzea?\nBehintzat, badakit ondo daudela. Arreba bat Damaskon bizi da, eta gerrak ez du zipriztindu gune hori, Siria osoa ez baitago gudan. Beste arreba bat gure jaioterrian dago, Hamamen, eta harekin ezin dut harremanetan jarri. Ez dago telefonorik eta argindarrik, leku horrek pairatu egin ditu gatazkaren ondorioak. Badakit orain ondo dagoela, baina ezin dut berarekin nahi dudanean hitz egin.\nSiria uztea pentsatu al dute zure senideek?\nEz. Hamamen bizi den arrebak ez du etxea utzi; izan ere, toki bat hutsik utziz gero, okupatu egiten dute, eta ezer gabe gelditzen dira. Gainera, beste herri batzuetatik ihes egin duten pertsonak ditu berarekin bizitzen.\nGizarte maila guztietako herritarrek al dituzte baliabideak guztia utzi eta errefuxiatzeko?\nNazioarteko giza eskubidea da errefuxiatzea. Heriotzarengandik ihes egitea da errefuxiatua izatea, eta denek izan behar dute bizirik jarraitzeko aukera. Ezin dut erantzun guztiek ote dituzten baliabideak ihes egiteko, baina heriotza horren gertu ikusten duzunean, ez dago aukerarik, oinez bada ere, ihes egiten duzu. Inori ez zaio gustatzen laguntza eske bizilagunaren atea jotzea, baina hil ala biziko kontua da. Inork ez ditu bere familia, oxigenoa eta herria utzi nahi, baina askorentzat, heriotza da beste aukera bakarra. Une horretan diruak, baliabideek, ez dute batere axola.\nHedabideen eta politikarien ahotik gauza asko entzun dira Siriaz eta gerraz. Nola hasi zen gatazka zure herrialdean?\nSiriak 40 urte baino gehiago daramatza askatasunik gabeko herrialde izaten, diktadurapean. Giza eskubideek ez dute existitu Sirian azken urteetan, eta horrek gainezka egin behar zuen egunen batean. Arabiako erreboltak Tunez eta Egiptotik pasatu ziren, besteak beste, eta matxinadak iritsi egin behar zuen Siriara. Hasieran, modu baketsuan irten zen jendea kalera: ikasleak, gazteak. Askatasuna eskatzen zuten haiek. Siriako erregimenak, ordea, polizia jarri zuen lanean, eta jende baketsua atxilotu eta hil zuen. Lehen unetik indarkeria izan zen jaun eta jabe; ez, behintzat, elkarrizketa.\nJarraitu elkarrizketa irakurtzen Hitza.eus-en.


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2020 / 03 / 29\n2020ko Martiaren 29a, Domekea\nEBANJELIOA ( Joan 11, 1-45 )\nAldi haretan, bazan geiso bat, Betaniarra, Mariaren eta honen aizta Martaren herrikoa; Maria hau zan Jesus gantzu usain gozodunez igurtzi ebana, eta oinak bere ule-adatsez sikatu eutsazana. Honen neba Lazaro zan geisorik egoana. Lazaroren arreba biak albiste hau bialdu eutsoen Jesusi:\n- «Jauna, Zuk maite dozuna geisorik dago».\nJesusek hori entzutean, esan eban:\n- «Gatx hau ez da hilteko gatxa, Jaungoikoaren aintzarako baino, gatx honen bidez Jaungoikoaren Semea goratua izan dadin».\nMaite zituan Jesusek Marta, honen aiztea, ta Lazaro. Hau geisorik egoala entzunda ere, beste egun bitan lehen egoan lekuan jarraitu eban. Eta egun horreen ondoren, honan esan eutsen bere ikasleei:\n- «Goazen barriro ere Judeara».\n- «Maisu, oraintsu harrika egin nahi izan eutsuen judeguak, eta hara joan behar dozu barriro?».\n- «Ez ditu, ba, egunak hamabi ordu? Egunez dabilanak ez dau estropozurik egiten, mundu honetako argia ikusten daualako, gauez dabilanak, ostera, estropozu egiten dau, argirik ez daukalako».\nEta jarraitu eban:\n- «Gure adiskide Lazaro lo dago; iratzartzera noakio».\n- «Jauna, lo badago, osatuko da».\nJesusek heriotzea esan nahi eban; hareek, ostera, loa esan nahi ebala uste eben. Orduan Jesusek garbi esan eutsen:\n- «Lazaro hil egin da, eta zuekaitik poztuten naz han ez ginalako, zuek sinistu dagizuen. Goazen hara».\nTomasek, Bikotxa eritxonak, esan eutsen beste ikasle lagunei:\n- «Goazen geu ere, eta hil gaitezan Beragaz batera».\nEtorri zan, ba, Jesus, eta Lazaro lau egun hareetan hilobian egoala aurkitu eban. Jerusalendik Betaniara ordu erditxuko bidea baino ez dago. Judegu asko etorri jakezan Martari ta Mariari, nebeagaitik samin-agurra egiteko.\nJesus baetorrela jakin ebanean, Martak bidera urten eutson; Maria, barriz, etxean gelditu zan. Martak esan eutson Jesusi:\n- «Jauna, Zu hemen egon bazina, nire nebea ez zan hilgo. Halan ere, badakit Zuk Jaungoikoari eskatu-ahala guztia Jaungoikoak emongo deutsuna».\n- «Biztuko da zure nebea».\n- «Badakit biztuko dana biztuerakoan, azken egunean».\n- «Neu naz biztuera eta bizia; Nigan sinisten dauana, hil arren ere, biziko da; eta Nigan sinistuz bizi dana, ez da inoiz hilgo. Sinisten dozu hori?».\n- «Bai, Jauna, sinisten dot nik Zeu zareala Mesias, Jaungoikoaren Semea, mundu honetara etortekoa zana».\nEta hau esanda, Maria bere ahizteari dei egitera joan zan, eta esan eutson isilean:\n- «Maisua hor dago, eta dei egiten deutsu».\nHori entzutean, Maria berehala jagi eta Jesusegana joan zan. Oraindino ez zan Jesus herrian sartu; Martak aurkitu eban lekuan egoan. Etxean Mariari nahigabean laguntzen egozan judeguak, bapatean jagi ta joaten ikusi ebenean, jarraitu egin eutsoen, hilobira joialakoan negar-egitera. Maria, Lazaroren arrebea, Jesus egoan lekura heltzean, ikusi ebaneko, oinetara jausi jakon ahuspez, eta esan eutson:\n- «Jauna, Zu hemen egon bazina, nire nebea ez zan hilgo».\nJesusek, Maria eta haregaz etorritako judeguak negarrez ikusi ebazanean, barru-barrutik errukiturik, itandu eutsen:\n- «Non sartu dozue?».\nMariak erantzun eutson:\n- «Jauna, erdu ta ikusi».\nEta Jesusek negarrari emon eutson. Judeguak, orduan, bainoen:\n- «Hara zenbat maite eban!».\nEurotariko batzuk, barriz, inoen:\n- «Itsuari begiak edegi eutsozan Honek, ez ete eikean egin hau ez zedila hil?».\nJesus, barriro barrutik antsika, hilobira hurreratu zan. Hatx-zulo bat zan, eta harlosa bat gainean. Jesusek esan eban:\n- «Kendu harlosa hori!».\nHildakoaren arrebeak, Martak, esan eutson:\n- «Jauna, hatsa dario: lau egun daroaz».\n- «Ez al deutsut esan, sinisten badozu ikusiko dozula Jaungoikoaren aintza?».\nKendu eben, ba, harria. Orduan, Jesusek begiak zerura jasorik, honan berba egin eban:\n- «Aita, eskerrak Zuri, entzun deustazulako. Nik badakit, beti entzuten deustazuna; baina inguruan daukadazan honeekaitik dinotsut hau, Zeuk bialdu nozula sinistu dagien».\nHau esanda, oihu egin eban indartsu:\n- «Lazaro, urten kanpora!».\nUrten eban hilda egoanak, esku-oinak odol-zapiz lotuta zituala, eta arpegia hil-oihalez estalduta.\n- «Askatu egizue eta itzi ibilten».\nEgin ebana ikusita, Mariaren eta Martaren etxera etorritako judegu askok sinistu eban Jesusegan.\n- “Lazaroren biztu” zaneko pasarte hau, pazko aldiko jazoeren prestakuntza lez datorrenak, Joanen kristologiari buruzko alderdi interesgarrienak nabarmentzen ditu. Gero eta argiago erakutsiz, gaixotasunaren (1-6. aa.), heriotzea eta hilobiratzearen (7-37. aa.) kontakizunetik hasita, laugarren eguneko biztuteraino doa (38-44. aa.). Lerro artean zera nabarmentzen jaku: samurtasunez betetako Jesusen maitasuna -malkoak eta intziriak agirian erakutsiz- (33. 35. aa.), adiskidetasunezko maitasuna (21-24. 32. 39. aa.) eta jainko semetasunaren misterioa (4-6. 14-15. 41. aa.).\n- Martaren “kredoak” ezin hobeto laburbatzen dau pasartearen aberastasuna: “Jauna, Zu zara Mesias" (juduak itxaroten eben Mesias), "Jaungoikoaren Semea" (Helenetarren titulu kristologikoa), "mundu honetara etorteko zana”. Puntu argigarrienak 25 eta ondorengo atalak dira, “Yave” izenaren iragarpena baizen zehatz tinkoak: “Neu naz biztuera eta bizia”.\n- Lazarori Jesusek egiten deutson oihu indartsua (43. a.) lehenengo Adani egindakoa baizen indartsua da (Hs 2, 7) eta, era batera, Adan barriak kurutzean arnasa emoterakoaren dramatismoa daroa (Lk 23, 46). “Samintasun” etxean edo “behartsuaren etxean” (hauxe adierazten dau “Betaniak”), benetan Yavek lagundu egiten dau, “Lazaro” izenak adierazten dauanez. Zelan? Bere burua eta bere bizia errukiz eskeiniz, hilezkortasunez jantziz.\n- Joanen ebanjelioan katekesi giroko laburpen zabalak eskeintzen jakuz, Garizumako azken domeketan irakurten doguzanez. Jaungoikoaren dohaiari buruz jardun ondoren, ur bizia (Samariar emakumearena); Jesusek, egiazko argiak, jaiotzaz itsua zanari begiak zabaldu eutsozana (eta bateatzerakoan iragarritakoak), gaurkoan neurribako ondorioak dakarzan ezaugarrizko ekintza: Bizitza barri eta hilezkorra (Lazaroren biztuerea). Hauxe da liturgiak eskeintzen deuskun BIDEA.\n- “Neu naz biztuera eta bizia”: Hau da iragarpen haundia eta Jesus Beraren adierazpena. Hemen lortzen dau bere betetasuna salbamen historia osoak eta dana argiz betetzen da, bere alderdi guztietan. Areriorik gogorrena bera be, heriotzea, menperatua da, Jesusek bere burua eskeiniz. Holan dala, Jesusek maitasunez irabazten dau, ez bere burua salbatuz, heriotzaraino bere burua emonez baino. Eta hauxe izango da kristauaren lege nagusia: maitasunak, irabaztekotan, galtzen jakin behar dau, Jesus Berak lez.\n- Honenbestegaz garizumako bidearen azken mugara heldu gara, misterio nagusia sakonduz eta ezagutuz: Jesusegan betetasuna eskeintzen jaku, bizitza, bizitza hilezkorra. Bere dohaiaren aurrean edegi beharra daukat, Jaungoiko Beraren dohaia da eta. Hauxe da, beraz, azken eta behin betiko berbea. Anai-arreba: bere ondoan egin dogu bidea; begibistan izan dogu eta entzun deutsogu; bere “ezaugarriekaz” eta bere mezuagaz liluratu gaitu. Orain prestuago al nago bere “Zatoz, urten kanpora” hori entzuteko (Lazarok lez), eta Berak bakarrik eskeintzen deuskun “bizi-arnasa” geugan bizi bihurtuz jokatzeko? Holan balitz! Holan bedi!\n“Jesus Jauna, Zuk eskeintzen deustazu bizi bete-betea, behin eta betikoa. Askatu naizu lotura guztietatik, Zuk eskeintzen deustazuna baldintza barik onartu dagidan. Eskerrak zure DOHAIA gaitik!”


"Imserso Extrem" bidearen hasiera adierazten duen kordel urdina.\nTraductor al castellano, English traslator, traducteur française.\nArtistek dohain berezia dute margotu gabeko mihise zuri bat edo formarik gabeko harkaitz bloke bat arte bihurtzeko, gizaki gehienok ezer berezirik ikusten ez dugun horretan edertasuna aurkituz. Nire ustez hau bera aplikatu daiteke horma handi batean eskalada-bideak irudikatu eta irekitzeko dohaina duten eskalatzaileekin. Dohain berezi hau duten eskalatzaile hauek ez dira asko, eta eskalatzen dugun gehienok eskalatzaile dohaintsu hauek irudikatu eta ireki dituzten bideak eskalatzen ditugu, bidea duela aste batzuk edo duela ehun urte irekita badago ere.\nBaina artisten moduan, eskalatzaile berezi hauek pasio eta gorrotoak pizten dituzten pertsonak izaten dira, askotan iraultzaileak direlako: eskalada-bidea irekitzeko jarraitu duten estiloa, bidearen seguru kopurua, eskalada-bidea irekitzeko garaian izan den naturarekiko errespetua, bidearen arriskugarritasuna, eskalada-bidea ireki den ingurunean eskalada-bideak irekitzeko moduari errespetua, etab, hizpide izaten dira bideak errepikatzen dutenen/dugunon artean eta honen inguruan liskar sinestezinak piztu izan dira, sare sozialetan batez ere.\nMota honetako liskarrak irakurtzen ditudanean tristura handia sentitzen dut, eskalada gustuko dugun guztiok, dugun maila edo eskalatzeko modua dena delakoa bada ere, mendian lekua dugula uste baitut. Artista/eskalatzaile hauek nire miresmen osoa merezi dute, kirol-eskaladako bide erraz bat Aiztondon edo hainbat luzeetako muturreko eskalada-bide bat Peña Montañesan ireki badute ere, baldin eta eskalada-bidea irekitzeko baimena izateaz gain ingurumena errespetatzen badute. Hauek dira nire baldintza bakarrak.\nArtista-eskalatzaile talde aukeratu honen barruan kronika honetako bidea ireki duten Antxon Gorrotxategi, Rafa Elorza, Sergio Martin eta Juancar Sanz daude.\nDagoeneko dena irekita zirudien Eginoko Doña Eusebia horman eskalada-bide berri bat irudikatzeak badu bere meritua, baina irudikatzeaz gain bidea lehen saiakeran behetik gora eskalatu eta eskalada gustuko dugunok eskalatu ahal izateko txukundu eta egokitzea preziorik ez duen lan altruista da. Modu honetan, pasa den uztailean “Imserso Extrem” bidea jaio da, Doña Eusebia hormaren mendebaldean Rafak, Antxonek, Juancarrek eta Sergiok ireki duten bide zoragarria. Eta bide zoragarria diot, gure uste apalean, eskaladari dagokionez, horma berearen ekialdean dagoen "Barraskiloen ertza" ospetsua baino hobea delako, baita zailagoa ere.\nEskalada-bide hau eskalatzeko proposamena MAT taldera luzatu eta Asierrek baiezkoa erantzun zidanean izugarri poztu nintzen. Hilabete luzeetako lesio baten ondoren beretzat aukera ona izango zen eskaladari berriro ere gustua hartzeko, baita niretzat aukera ona berriro elkarrekin eskalatu eta bere konpainiaz gozatzeko ere.\n- Luzera: 225 metro.\n- Luze kopurua: 5.\n- Nork irekia: Antxon Gorrotxategi, Rafa Elorza, Sergio Martin eta Juancar Sanz, 2021eko uztailaren 2an.\n- Zailtasuna: V. Luzez-luze: 1ºL: III, 2ºL: III+, 3ºL: V, 4ºL: V eta 5ºL: IV+.\n- Orientazioa: Hegoaldea. Udan bero handia pasa daiteke.\n- Ura: La Lezeko aisialdi guneko edo Eginoko iturrian hartu daiteke.\n- Hurbilketa: Hurbilketa Eginotik edo La Lezetik egin badaiteke ere, nire ustez motzena La Lezetik egitea da. Hemendik 25-30 minutu pasako ditugu.\n- Jaitsiera: Olano mendira doan ohiko bidetik. Jaitsieraren azalpen zehatza eta track-a hemen irakurri eta deskargatu daitezke.\n- Eramandako materiala: 50 metroetako soka bat, luzera ezberdinetako 10 express-zinta, luzera ezberdinetako zinta-uztaiak bilguneak muntatu eta harkaitz-zubietatik pasatzeko, Totem eta Alien jokoa. Walkie-talkie pare bat eramatea ere gomendagarria izan daiteke gure artean oihuka ez aritzeko.\n- Bidea eskalatzeko pasatako denbora: Bi ordu pasatxo.\nIbilbidearen nondik norakoak. Argazkiaren eskuinean "Barraskiloen ertza" ikusi daiteke.\nBidearen krokis zehatza.\nLa Lezeko zuhaiztia kanpamendu nomada bat zirudien. Zuhaitzen artean barreiatuta, furgonetak, auto-karabanak, mahaiak, aulkiak eta arropa zintzilikatzeko sokak zeuden. Soketatik zintzilikatutako neoprenozko jantzien artean, garagardoak eskutan, alai, kanpamenduko okupatzaileak kontu kontari ari ziren, beraien kezkarik handiena La Lezeko putzuetan bizitako bizipenak behin eta berriz kontatzea izango balitz bezala.\nEz da ohikoa abuztuaren amaierako egun eguzkitsu bateko arratsaldean Eginon hegoaldeko orientazioa duen horma bat eskalatzea, eta uste dut horixe bera pentsatu zutela nomadek ere, kotxetik motxilak atera eta oinez hasi ginenean begiratu ziguten modua aintzat hartzen badut. Guk aldiz bagenekien haize goxo batek eskalada "freskatuko" gintuela, edo behintzat hori zen gure itxaropena eguraldiaren iragarpena interneten irakurri genuenean.\nBaina, zortearen aurpegirik maltzurrena erakutsiz, La Lezeko aparkalekutik lehen monolitora doan pista maldatsuan haize goxo hori ez zen agertu, eta txapelaren azpitik ihes egiten zuten izerdi tanta potoloek ezpainetan uzten ziguten zapore gaziak arratsalde bero eta luze baterako prestatzen hasi gintuen.\n... bigarren monolitoa...\n... hirugarren monolitoa...\n... eta laugarren monolitoa.\n- Hemen nunbaittetio gora igotzen hasi beharra daukeu - esan nion Asierri laugarren eta bosgarren monolitoen arteko hartxingadi nabarmenaren ertzera iritsi ginenean.\nHartxingadiaren goikaldean, laugarren eta bosgarren monolitoen arteko pasilloaren atarian, mugarri bat ikusi genuen. Bitan pentsatu gabe mugarriraino igo eta pasilloan barrena beste mugarri batzuk tarteka jarraitzen zutela ikusi genuen.\nLaugarren eta bosgarren monolitoen arteko pasilloa hartxingaditik ikusita. Argazkian lehen mugarria ikusi daiteke.\nLehenengo mugarriaren parean, laugarren monolitora hurbiltzen.\nEhiztariek animalien arrastoak jarraitzen duten moduan, mugarriak jarraituz, hurbilketa-bideak ezkerrera bota eta laugarren monolitoaren ipar hormaren itzalpetik eraman gintuen, mendi-lepo itxura duen urkila batera iritsi ginen arte.\nLaugarren monolitoaren itzalpean.\nUrkilan, laugarren monolitoko puntari bizkarra emanez eta ipar-ekialdeko noranzkoa hartuz, txilar eta arteen artean erdi-ezkutaturik dagoen bidexka jarraitzen hasi ginen. 25-35 metro inguru ibili ondoren Asier geratu zen:\n- Hemen dau bian hasiera – esan zidan harkaitz batetik zintzilik dagoen kordel urdin bat seinalatuz.\nLaugarren monolitoa atzean utzi ondoren. Argazkiaren ezkerrean bosgarren monolitoa ikusi daiteke.\nBidearen hasiera ertza baten oinean dago, urteek okertu dituzten arte batzuen itzalpean. Motxila izerdituak lurrean utzi, eta eguzkipean lehortzen ziren bitartean ura edateko aprobetxatu genuen:\n- Eskerrak eguzkitako-krema etxen eman deten.\n- Baita nik ere - erantzun zidan Asierrek.\nAsierrek trago bat ur edaten zuen bitartean eskalatzailez mozorrotzeko errutinarekin hasi nintzen: kaskoa eta arnesa jantzi, express-zintak arnesaren bi aldetan banatu, artaka-trabagailuak arnesaren atzeko uztaitik zintzilikatu, Totem-ak arnesaren alde batean, Alien-ak arnesaren beste aldean, talkie-a lepotik zintzilikatu, katu oinak jantzi, zapatilak motxilan sartu, motxila jarri, eta bukatzeko, zinta-uztaiak lepotik zintzilikatu, handiak alde batera, txikiak beste aldera. Denbora apur bat eramaten duen arren materiala arnesaren inguran ongi ordenatuta eramatea gustatzen zait, materiala behar dudanean batera eta bestera bila ez aritzeko.\nBiok prest geundenean talkie-ak piztu eta eskalatzen hasi nintzen.\n- Lehenengo luzea, 50 metro, III. Bidearen hasiera adierazten duen soka urdinetik gora, helduleku oso onak dituen 4-5 metro inguruko horma bertikala eskalatzen hasi nintzen, gainean dagoen ertzaren ahora zuzenduz (III). Metro hauetan egin den garbiketa nabaria da, Eginoko harkaitz grisarekin kontrastatuz eguzkiak ilundu gabeko harkaitz argia ageri delako. Nahiz eta zailtasun handirik gabeko tartea izan, badaezpada metro hauek harkaitz batetik pasatako zinta-uztai batekin babestu nuen.\nLuzearen hasierako metro bertikaletan.\nLehen metro bertikal hauen ondoren horma inklinatuz doa. Metro hauek errazago eskalatu nituen ertzaren ahora iritsi nintzen arte.\nErtzatik behera egindako argazkia.\n- Hemen haize goxo bat dabil!!!! – oihukatu nion Asierri bigarren seguru bat jartzen nuen bitartean.\nAzkenean hainbeste itxarondako brisa bertan genuen, bazterrei tenperatura zertxobait lapurtuz.\nBehin ertzaren gainean, jarraitu beharreko bideak galtzeko arriskurik ez dauka, ertzaren ahotik jarraitu behar delako. Lehen metro etzan batzuk eskalatu ondoren (II) ertzak osatzen duen gain batera igo (II+) eta bertatik argazki batzuk egiteko aprobetxatu nuen.\nErtzak osatzen duen gainara igotzen.\nErtzaren gainatik behera egindako argazkia.\nBosgarren monolitoa eta Egino.\nGain honetatik aurrera ertza etzaten da, metroak arinago irabazteko aukera emanez (II).\nGainatik gora dagoen zatia. Argazkian lehen bilgunearen kokalekua ikusi daiteke.\nBizkarrezur erraldoi baten gainetik joango banintz bezala, metroak arin irabazi nituen, Asierrek sokaren 50 metroak amaitzear zeudela esan zidan arte. Orduan, bi harkaitz-zubietatik pasatako sokez osatutako bilgunera iritsi nintzen.\nAsier ertza zeharkatzen.\nErtzaren gainatik bilgunera egindako argazkia.\n- Bigarren luzea hor gañen ikustean monoliton azpin bukatzeala esango nuke – esan nion Asierri bilgunera iritsi zenean -, ez dakitena da horrea iristeko luzea nundio dijon.\n- Bueno, zeoze ingodeu – erantzun zidan lasaitasun osoz.\n- Bigarren luzea, 45 metro, III+/IV. Asierrek ertzaren ahotik eskalatzen jarraitu zuen 15 metro ingurura dagoen arte batekin topo egin zuen arte (II/II+). Zuhaitza saihesteko ertzaren ezkerrera pasatu, eta metro batzuetan belarretan oinez ibili ondoren, luzea amaitzen den monolitoaren oinera iristeko eskalatu behar den horma inklinatuaren oinera iritsi zen.\nHorma inklinatu hau eskalatzeko aukera ezberdinak badira ere, Asierrek logikoenetik jo zuen, hau da, horma garbitu den lekutik. Gutxi gora behera hormaren erditik eskalatzen jarraituz, hormaren hasierako metro tenteak erraztasun osoz atzean utzi zituen (III+/IV). Lehen metro hauek tenteak badira ere, helduleku onekoak dira, eta friend-ak trabatzeko aukera handiak ematen dute.\nHorma inklinatuaren amaieran.\nLehen metro tente hauek eskalatuta horma etzanez doa (III). Azken metroak erdi-oinez eginez bidean eskalatzen den lehen monolitoaren oinera iritsi zen eta honen oinean harkaitz zubietatik pasatako sokak aprobetxatuz bilgunea muntatu zuen.\nAsierrek lehenengo luzean egin zuen moduan, bigarren luze hau bidea harkaitz soltez garbitzeko aprobetxatu nuen.\n- Lasai, ez naiz erori ta, jejeje!!! – botatzen nion irribarretsu harkaitz bat bota eta sortutako burrunbak hormetan oihartzun egiten zuen bakoitzean.\n- Hirugarren luzea, 40 metro, IV+/V.\n- Hemendio gora ebidentena hor ikustean kanaletio eskalatzea izangoela ustet – esan zidan Asierrek monolitoa eskuin-ezker mozten duen kanal nabarmen bat seinalatuz – gañea han goien parabolt bat ikustea.\nHirugarren luzeko nondik norakoak.\nRafak bere blogean idatzitako kronika irakurri eta Asierrek adierazitakoa baieztatu genuen. Bilgunearen gainetik atera eta zertxobait eskuinera bota nintzen, harkaitz-zubi txiki batetik zinta bat pasatuz lehen segurua jarri eta monolitoa eskuin-ezker diagonalean mozten duen kanal nabarmenera sartuz (III).\nKanala eskalatzen hasi (III+) eta kordel gorri bat zuen harkaitz-zubi bat ikusi nuenean, luzeko bigarren segurua jarri nuen.\nKordel gorria duen harkaitz-zubitik aseguratu ondoren.\nKanaletik bilgunera egindako argazkia. Kordel gorria ikusi daiteke.\nHemendik gora, monolitoak duen sabai nabarmen bat ekiditen duen kanala pixkanaka tentetu eta estutzen da harkaitz-plaka tente batean urtzen den arte. Metro hauek lasai eskalatu (IV) eta kanalaren amaierara iritsi nintzenean handik gora nituen aukerak aztertzen hasi nintzen.\n- Pentsatzet asuntoa hemen hasikoela – Bota nion Asierri -, kontutan izanda hortxe parabolta daula…\nHarkaitz-plakara pasatu eta paraboltetik aseguratu nintzenean (IV+) monolitoaren ezker hormatik gertu mantenduz eskalatzen jarraitu nuen, hormaren oinean ddagoen arrail nabarmenak babariar moduan eskalatzeko ematen duen aukera aprobetxatuz (V). Harkaitz-plaka tentea bada ere, arrailak lasaitasunaren mesedetan friend-ak trabatzeko aukera handiak ditu.\nHarkaitz-plaka amaiera arte eskalatu nuen ipuru batekin topo egin nuen arte. Ipuruaren atzean erlaitz apurtu batek jarraitzen zuela ikusi nuenean, aurrera nondik jarraitzearen zalantza piztu zitzaidan.\n- Nik esango nuke goraka zuzen eskalau beharren zarela – esan zidan Asierrek Rafaren kronika kontsultatuz – zuhaitzen atzetio harrik suelto darela jartzeo.\nAsierrek esandakoari kasu eginez, ipurua dagoen lekutik gorako horma bertikala zuzen eskalatzen hasi nintzen.\nZirrara eta beldur pixka bat ematen badu ere hormak helduleku oso onak ditu. 2-3 metro eskalatuak nituenean (IV+) eskuin aldera zeharkaldi horizontal bat egiten hasi nintzen monolitoaren sabaiaren gainetik kokatu nintzen arte (IV+).\n- Zaile baño gehio inpresionau itteo – bota nion eskaltzen jarraitu aurretik.\nHemendik gora, hormak dituen helduleku onak aprobetxatuz zuzen jarraitu nuen eskalatzen (IV), monolitoaren gainera iritsi nintzen arte.\nMonolitoaren gainera iristen.\nParez-pare gaurkoan eskalatuko genuen hurrengo monolitoa azaldu zen, sabai nabarmen eta beldurgarri bat duena. 5-6 metro erdi-oinez ibili ondoren bigarren monolitoaren oinera iritsi nintzen. Bilgunea ezker aldean dago, uztaidun bi paraboltez osatutakoa.\nHirugarren bilgunean. Argazkian laugarren luzearen nondik norakoak adierazi ditut.\n- Laugarren luzea, 40 metro, IV+/V. Monolitoaren sabai nabarmena honen ezkerrean dagoen 5-6 metro inguruko diedro bertikal bat eskalatuz saihesten da.\nAsier lehenengo 2 metroak eskalatu, eta diedroa babesten duen paraboltetik aseguratu ondoren, beste metro pare bat eskalatu zituen diedroaren ezker aldean dagoen erlaitz batera iritsiz (IV).\nDiedroaren lehen metroetan.\n- Oaingoz ondo – erantzun zidan aurretik zuena baloratzen zuen bitartean.\nDiedro hau eskalatu ondoren, hormaren ertzeraino iristen den bigarren diedro bat eskalatzen da, eskuinera diagonalean doana. Asier metroak pixkanaka eskalatzen hasi zen, harkaitz bakoitza eutsi aurretik hormara itsatsia zegoela konprobatuz. Gero nik ere baieztatuko nuen moduan, bigarren diedro honek helduleku on eta sendoak ditu, nahiz eta harkaitzaren itxurak hori ez adierazi. Hemen ere garbiketa lana handia egin dela nabaria da.\nBigarren diedroa eskalatzen.\nDiedroa eskalatu eta hormaren ertzara igo zenean, bertan aseguru bat jarri zuen (IV).\n- Errexa da baña harkaitzek eztu konfiantza haundik ematen… - esan zidan talkie-tik.\nHormaren ertzetik metro gutxi batzuk eskalatu ondoren Asierrek ertzaren ezkerretik eskalatzen jarraitu zuen (IV+), bigarren monolitoak atzean osatzen duen ezproiaren gainera iritsiz. Bertan, lurrean dauden bi harkaitz-zubietatik pasatako sokak aprobetxatuz bilgunea muntatu zuen.\n- Hemen nundio jarraittuzu? – Galdetu nion bigarren diedroa eskalatu ondoren hormaren ertzara iritsi nintzean.\n- Nik zertxobait ezkerretio jarraittuet – erantzun zidan.\n- Erditio eskalatzea pentsatzen ai naiz.\n- Segi lasai, segundo junda etzea eroiko ta…\nEzproiaren gainera iristeko eskalatu behar den zatia. Asierrek sokaren ezkerretik eskalatu zuen, nik aldiz sokaren eskuinetik, ezproiaren erditik.\nAsierrek animatuta ezproiaren erditik eskalatzen jarraitu nuen. Itsasgarritasunezko pasagune pare bat dituen arren, soka gainetik izateak ematen duen konfiantzarekin ezproiaren metro hauek uste baino errazago eskalatu (V) eta bilgunera iritsi nintzen.\nEzproiaren gainara iristen.\nAzken luzeak zeharkatzen duen ertza nabarmena eta laugarren “bis” bilgunea identifikatu genuenean, bertara zuzendu ginen. Laugarren “bis” bilgunea ertzaren ezkerrean dagoen arte nabarmenaren enborrean pasatako soka batez osatuta dago. Bertara iristeko, 10-12 metro besterik ez ginen ibili.\nBosgarren luzearen nondik-norakoak.\nAsier laugarren bilgunean.\n- Ea azkeneko largo hau zemuzkoaen – esan nion Asierri soka pasatuz.\n- Seguro pare bat jartzeittuzunen atzeagotio aseguraukoizut hobe ikusteko.\n- Bosgarren luzea, 40 metro, IV+. Bilgunea osatzen duen arteren eskuinera pasatu, eta eskuinerako joerarekin eskalatuz, gainean dagoen ertzera igo nintzen (III). Behin ertzaren gainean, aseguru bat jarri eta ertzaren ahotik mantenduz metroak eskalatuz jarraitu nuen parabolt bat topatu nuen arte (III). Paraboltetik aseguratu ondoren ertza zertxobait tentetzen da, punta batera iritsiz (IV).\nErtzaren puntati behera egindako argazkia.\nPuntara igo nintzenean (IV), luzea amaitzeko falta zitzaidan zatia aztertzen hasi nintzen: parean nuen horman parabolt eta kordel gorri bat identifikatu nituenean argi gelditu zitzaidan horma zeharkaldi bat eginez zeharkatu beharko nuela. Hau ikusita eta eskuinera jo beharko nuela jakinda, puntaren inguruan zinta-uztaia jarri eta express-zinta bat pasatu nion, sokak nik jarraitu behar nuen bide bera jarraitzeko. Modu honetan, soka jasotzeko garaian ez nion Asierri amildegira tira egingo.\nAzken bilgunera iristeko egin behar den zeharkaldia.\nPuntaren bestaldean dagoen arrakalara jaitsi, zeharkatu, eta hormara pasa nintzen.\nHorma ezker-eskuin noranzkoan zeharkatzen hasi nintzen, hasieran horizontalean, eskuak baino oinak non jarri ongi begiratuz, parabolt batera iritsi nintzen arte (IV+). Zeharkaldia ikusgarria bada ere ez zitzaidan zaila iruditu heldulekuak oparoak dira eta, oinentzat batez ere. Paraboltetik aurrera zeharkaldia horizontal izatetik diagonal izatera pasatzen da, baina zailtasunari dagokionez ez da zailagoa (IV).\nKordel gorri batetik zeharkaldiaren bigarren asegurua jarri ondoren, IV zailtasuneko pasagune motz bat eskalatu, eta zailtasun guztiak amaituta, harkaitz baten harkaitz-zubietan jarritako bi kordel motz aprobetxatuz bilgunea muntatu nuen.\nBosgarren, eta azken, bilgunea.\nBosgarren bilgunea muntatzen.\nAsierrek azken luzea presarik gabe eskalatu zuen, lasaitasun osoz, hilabeteetako lesioaren ondoren galdutako sentsazioak berreskuratu nahiko balitu bezala.\nErtzaren lehen metroetan...\nIlusio handia eman zidan kontzentratuta eta gozatuz zihoala ikusteak.\nErtzaren puntatik egindako argazki honetan seguruak non dauden hobe ikusi daiteke.\n- Zemuz jun da? – Galdetu nion bilgunera iristear zegoela.\n- Asko gustau zait, oso estetikoa – erantzun zidan – hau dron batekin grabatuzkeo kriston irudik grabatukoie…\n- Ya lo creo…\nHarkaitz zabal batean eserita, trasteak jaso eta motxilan gordetzen genituen bitartean, lehen luzearen hasieratik bidelagun izan genuen brisaren bultzadarekin putre pare bat hegan pasa ziren, hegoen mugimendua brisaren kapritxoetara egokituz. La Lezetik gora pasatako beroaldia ahaztuta, eskalada tenperatura onean egin genuen, bero handirik pasa gabe.\n- Bide earra, eh? – bota nion Asierri kantinplorari azken ur tantak lapurtzen nizkion bitartean.\n- Bai, asko gustau zait – erantzun zidan -, esango nuke ezagune itteanen Arista de los Caracoles-i protagonismoa kendukoiola…\nKronikaren hasieran idatzi dudan moduan, "Barraskiloen ertzaren" estiloko bidea iruditu zitzaigun, teknikoki zailagoa eta estetikoki basatiagoa, “hemen gehio eskalatzea”, Asierrek esan zidan moduan. Ekipatuta dagoen moduagatik eta jarraitzen duen ibilbideagatik guri bide hau gehiago gustatu zitzaigun, beharbada berria delako, beharbada "Barraskiloen ertza" askotan eskalatu dugulako. Gure uste apalean Eginon eskalatu beharreko bidea izango litzateke, gomendagarria ehuneko ehunean.\nBidea eskalatu ondoren biok zoriontsu.\nEguzkia arratsaldeko itzalak luzatzen hasi zenean beherako bidea hartu genuen. Bidearen amaieratik gora mugarri txiki batzuk jarraituz, Doña Eusebia hormaren gainera iritsi, eta hormaren ertzetik asko aldendu gabe, ezkerrera hartu (mendebaldea) genuen, bidexka bat iristen den mendi-lepo batera iritsi ginen arte. Bertatik jarraituz, Olano mendira doan ohiko bidearekin bat egin eta La Lezera itzuli ginen, hormari argazki batzuk egiteko denborarekin. Nomadak kontu kontari jarraitzen zuten, denbora gelditu izan balitz bezala. Zein ederrak diren mendiko abenturak lagunen artean partekatzen direnean!!!\nOharra: Jaitsiera honen inguruko azalpen zehatza irakurri eta “track”-a jaitsi nahi baduzue, hemen klik egin dezakezue.\n- viejas zapatillas bloga. 2021/07/14. Imserso Extrem. Egino, 225 m 5a.. Eskuragarri: https://viejaszapatillas.com/2021/07/14/imserso-extrem-egino-225m-5a/


Zazpigarren jardunaldi harrigarria - - Maxixatzen.eus\nZazpigarren jardunaldi harrigarria\nAnaitasuna Kakute Xake Taldea 2020-02-24 09:30\nGipuzkoako Kutxa Ligako zazpigarren jardunaldiak ezustekoa eman du emaitzei eta horien ondorioz geratu den sailkapenari dagokienez. Horrek erakusten du inoiz ezin dela erne egoteari utzi eta ez dagoela arerio ahulik.\nAnaitasuna Kakute Errenteriara joan da asteburuan, Fomentoren aurka lehiatzera, eta Azkoitiko taldeak ezin izan du Errenteriakoa mendean hartu. Hectorrek eta Anibalek berdindu egin dituzte partidak, eta Ruizek eta Larrañagak galdu egin dituzte norgehiagokak. Ondorioz, Anaitasuna xake taldea sailkapenaren zortzigarren postuan da, hamabi punturekin.\nHurrengo aurkaria igoera postuetan dagoen Beasaingo Alfil taldea izango du Anaitasunak. Hain zuzen ere, aurreko jardunaldia harrigarria izan zen sailkapenaren azken postuan dagoen Gros C taldeak Alfil liderrari irabazi ziolako, non eta bere etxean. Baiona ere Hondarribiaren aurka gailendu zen, baita Idiazabal eta Ciriondo A taldeak ere. Asteburuko emaitzek sailkapena zapi txiki bat bilakatu dute; izan ere, laugarren postuan dagoen taldearen eta azkenengo postuan dagoenaren artean 4,5 puntuko aldea dago. Mailaz igotzeko borrokan diren aurreneko hiru taldeek, berriz, 1,5 punture aldea dute beraien artean, eta lau jardunaldi falta dira liga amaitzeko.


Ikerketa eta berrikuntza: Horizon 2020 aditu aholkulari taldeak izendatuak - EBko txostena\nEuropako Batzordeak 15 aditu independenteen taldeak izendatu ditu Horizon 2020rako, EBko hurrengo ikerketa eta berrikuntza programarako lehentasunak aholkatzeko. Aholkularitza taldeak askotarikoenak dira oraindik, iturri publiko, pribatu eta zibilen iturrietatik abiatuta. Kideen ia% 40k ez dute EBko aurreko ikerketa programetan aholkurik eman, programa berrian "ikuspegi berria" ziurtatuz. Aholku taldeek ere lehen aldiz gainditu dute emakumezkoen ordezkaritza txikia, eta emakumezkoen partaidetza% 52koa da taldeen artean. Taldeen osaera anitzak EBk finantzatutako ikerketak eta berrikuntzak Europarentzako kezka nagusiei nola aurre egin dezaketen erabakitzen lagunduko dute, hala nola osasun arreta hobea eta energia garbi eta eraginkorra eskaintzea..\nMáire Geoghegan-Quinn Ikerketa, Berrikuntza eta Zientzia komisarioak esan zuen: "Horizon 2020 ikerketa eta berrikuntza programa berria da, XXI. Mendeko erronkei aurre egiteko helburuarekin. Horregatik, onena eta distiratsuena behar genuen gure adituentzat, eta nik Europako ikerketa eta berrikuntza komunitateak erantzun izana eskertzekoa da. Bereziki pozten nau emakumeak eta aditu berriak parte hartu nahi duten ikusteak ".\nPartaide guztietako adituak parte hartzeko deia irekia egin ondoren, 15,000 baino gehiagok lehen aldiz aurkeztu zen aurtengo martxoan. Horietatik 400eko adituek 15 taldeentzat aukeratu dira, 20-30 bakoitzean. Taldeek oreka ona dute, industria eta ikerketa publikoa duten eragileak eta baita gizarte zibilaren ordezkariak ere. Taldeak Horizon 2020 aplikazioari buruzko aholku-iturri nagusietako bat dira, bereziki ikerketa eta berrikuntza proposamenen deialdiak argitaratzen dituzten lan-programen garapenaren lehentasunak.\nTalde guztiak izendatu diren bitartean, taldeak etengabe ari dira amaitzen, banakako adituek hitzordua hartzea onartzen baitute. Talde gehienak Europako Batzordearen lineako erregistroetan aurki ditzakegu adituen taldeentzat, baita zenbait informazio gehigarri ere jatorrizko deiaren testua.\nInteres adierazpenen deialdia irekita egongo da Horizon 2020 programaren iraupenerako, talde bakoitzaren berritzea egokitzeko agindu bakoitzaren amaieran. Hautatutako adituen agintaldia 2 urtetako epea da, gehienez 2 urtetarako berritu ahal izateko.\n15 Horizon-eko aholkularitza sailak honako arlo hauek hartzen ditu kontuan:\nEtorkizuna eta teknologia (FET)\nMarie Skłodowska-Curie ekintzak gaitasunak, prestakuntza eta karrera garapenerako\nEuropako ikerketa azpiegiturak, e-azpiegiturak barne\nNanoteknologiak, material aurreratuak eta fabrikazio eta prozesamendu aurreratuak\nArriskua finantzatzeko sarbidea (zor eta kapital-finantzaketa)\nBerrikuntza enpresa txiki eta ertainetan (ETEak)\nOsasuna, aldaketa demografikoa eta ongizatea\nElikagaien segurtasuna, nekazaritza iraunkorra eta basogintza, itsasoko eta itsasoko eta barruko uren ikerketa eta bioekonomia eta bioteknologia\nEnergia segurua, garbia eta eraginkorra eta Euratom\nGarraio adimenduna, berdea eta integratua\nKlima ekintza, ingurumena, baliabideen eraginkortasuna eta lehengaiak\nEuropa aldatuz mundu batean - gizarte inklusiboak, berritzaileak eta islatzaileak\nGizarte segurua: Europako askatasuna eta segurtasuna eta herritarren babesa\n2014en Europako Batasunak zazpi urteko ikerketa eta berrikuntza finantzaketa programa berria abiaraziko du, Horizon 2020 izenekoa. Horizon 2020-ek ideia bikainak produktu, prozesu eta zerbitzu merkaturagarrietan bihurtzeko arreta handiagoa izango du. Horizon 2020 azpian lan-programek bi urteko ikuspegia emango dute gaiari buruzko informazio gutxiago dutenak, ikertzaileek denbora gehiago nahi izanez gero proposamenak prestatzeko eta proposamen berritzaileak egiteko esparrua handiagoa izateko.\nAholkularitza taldeez gain, Batzordeak laster abiaraziko du beste aditu batzuei adituen datu-basea finkatzeko aholkua emateko eta proposamenak ebaluatzeko eta etorkizuneko programen prestakuntza bezalako jarduerak laguntzeko.\nEuropako ikerketa eta berrikuntzaren azken buruzko informazioa eskuratzeko, klikatu hemen, eta hemen.\nGai erlazionatuak:energia eraginkorraezaugarriFETfull-imageEtorkizuna eta teknologiaosasun-laguntzaHorizon 2020Máire Geoghegan-Quinnikerketa eta berrikuntza programa


«Gure haurrak 'ama' eta 'mama' dauzka» | Gizartea | Berria\nBabesik gabe dauden adingabeak\nHiru anai-arrebak elkarrekin. BERRIA\nMemoria argitu beharrik ez du izaten Ainara Lasak (Lasarte-Oria, Gipuzkoa, 1984) bera eta bikotekidea ?Asier Rodriguez (Ataun, Gipuzkoa, 1978)? etxean ume bat harreran hartzea aztertzen noiz hasi ziren gogoratzeko. «2014ko iraila zen». Ondo gogoan du Donostian zebiltzala, ordurako etxean zituzten bi haurrak ?bi seme-alaba biologikoren gurasoak dira? aitona-amonekin utzita, eta aldundiak harrera familiak eskatuz eginiko iragarki bati erreparatu ziotela. «Han ipintzen zuen telefonora deitu, eta hortxe hasi zen abentura». Nolanahi ere, familia beste era batera handitzeko gogoa lehendik ernaldua zuten. «Esana genien umeei haur gehiago etorriko zirela, eta ez zirela amatxoren sabeletik etorriko». Hiru haur dituzte orain etxean: 2016ko otsailean 3 urteko ume bat harreran hartzeko proposamena egin zieten. Ez du ahazteko une hori ere: «Ezagutu, eta argi ikusi genuen gure etxera etorri behar zuela». Umea larrialdiko kasuak artatzen dituen familia batekin zegoen, eta apurka-apurka, haienera hurbilduta, txikia ezagutzeko bidea egin zuten Lasak eta familiak: apiriletik daude batera.\nDena ongi doa. «Oso desiratua izan da familiako kide guztien partetik, eta bera desiratua izateko irrikan zegoen». Aurretik egin behar izan zuten bide luzea gogoan du, hala ere; kezkaz eta eragozpenez betetako prozesu bat dela ez du ezkutatu nahi. Aldundirako diharduten teknikariek harrera familia izan nahi duten sendi guztiak zorrotz ikertzen dituzte; garrantzitsua izaten da bakoitzak zer motibazio klase duen ongi neurtzea, eta zer ume klaserentzat egokia izan daitekeen ikustea. «Pertsona, bikote eta familia bezala, erabat analizatuta sentitu ginen; deseroso ere bai zenbaitetan», onartu du.\nDenborarekin, ordea, lan horren guztiaren garrantzia entenditu dutela azaldu du: familian hartu duten haurra ezagutu zutenean, esaterako, ulertu zuten haren premiak asetzeko ezaugarri asko zituztela haiek. eta teknikariek taxuz egindako lan baten emaitza izan zela hori.\nEpe luzerako harrera prozesu batean ?iraunkorrak izaten dira, gutxienez lau urtekoak? murgiltzeko asmoa zuten, baina bestelako ezaugarriak dituen proiektu batean ari dira. Bi urterako hartu dute umea. Haren amaren egoerak hobera egiten badu, haurra berriro ere harengana itzultzea da asmoa. Astero eramaten dute harengana, bisitan; harekiko duen maitasunean ere haurra hazten ahalegintzen dira. «Gure haurrak ama eta mama dauzka. Hura ere izugarri maite du». Ez dakite noiz arte izango duten haurra haiekin, baina familia giroa trinkotzen saiatzen dira egunero. «Hirurak anai-arrebak dira; inork ez du hori kenduko». Jatorrizko familiarekin joan behar badu ere, haren ondoan egoteko beste era batzuk lantzen saiatzea dute helburu.\nEtxeko girotik aparte sarri ulertu ezina ikusi dute, ezjakintasuna: «Ingurua ez dago oso prestatua: 'Ez dauka zure antzik', esaten dizute». Erantzuna prest izaten du: «Hau gure etxekoa da». Premiazkoa iruditzen zaie, hala ere, familiari buruzko mezu askotarikoak zabaltzea. «Familia izateko era asko daudela esatea garrantzitsua da», adierazi du. «Maitasunak ez dauka odolik».\n«Argi dugu egitekoa: haien ondoan egotea»\nEz du ukatzen gogortasuna. «Umetxo bat itzultzea izugarri gogorra da; harremana oso fisikoa izaten da, eta banatzeko unea, latza». Harrera ama da Helena Escalada Pardo (Palma, Herrialde Katalanak, 1974), eta bikotekidearekin batera ?emakumezkoa hura ere? harrera familia gisara izan zuen lehen esperientziari buruz ari da. «Harrera familia izateko asmoa genuen; beti ibili gara gizarte gaietan sartuta, bizitzako gaietan engaiatuta». Errazago izango zelakoan ?«hasieran ez dakizu zenbateraino ausartu»?, 3 urtera bitarteko haur bat hartzeko prest azaldu ziren aurrena. Akordatzerako, ume jaioberri bat zuten etxean, neska txiki bat. «Hiru hilabete eta erdi egin zituen gurekin; gero, amarengana itzuli zen». Banaketaren mina gogoan du oraindik: «Dolua igaro egin behar da». Baina poza gailentzen da: «Zerbait ona egin duzun sentipena duzu». Nafarroako harrera familien elkarte Magaleko presidentea da gaur egun Escalada Pardo, eta beste hiru umeren harrera ama.\n«2012ko irailean hiru anai-arreba hartu genituen: 8, 5 eta 4 urte zituzten». Elkarrekin bizi dira egun, harrera iraunkor ?epe luzerako izaten dira? batean. Prozesuaren gogortasuna agerian utzi nahi du berriro: «Harrera hasi berritan, hamar kilo galdu nituen». Baina harrera guraso izatearen ardurak asebete egiten ditu bera eta bikotekidea: sakonki. «Guk argi dugu zein den gure egitekoa; haien ondoan egotea. Argi utzi nahi diegu beti egongo garela haien ondoan; egunen batean haien gurasoenera itzultzen badira ere, haien ondoan egongo garela sentiaraztea da asmoa». Eguneroko martxan, ongi ehundua dute familia egitura.\nHarrera familiek bidean jasotzen duten artak, oro har, hobera egin duen sentipena du Magaleko ordezkariak. «Guk, esaterako, behar izan dugun laguntza guztia izan dugu». «Orain dela hamar urte inguruko gurasoekin hitz egin, eta askoz ere informazio gutxiago jasotzen zuten haiek. Egun, gauza asko esaten dizkigute umeei buruz». Era horretan, harrera familiek, kasuaren larritasunaren ?edo zailtasunaren? arabera, ezezkoa emateko aukera ere izaten dutela oroitarazi du. Administrazioko balorazio taldeek ustez familia bakoitzaren ezaugarrien araberako proposamenak egiten dizkiete, ongi neurtuak. «Baina familiena da azken hitza».\nSistemarekin, oro har, pozik egon arren, kezka du, zenbaitetan prozedura administratiboak gehiegi luzatzen diren sentsazioa izaten dutelako harrera familiek: «Sarri administrazioa nahi eta ezinean dabil kasu guztien balorazioa egiteko; sei laguneko lantaldea dago horretarako, eta gainezka ikusten ditugu usu».


Robot bat bezala pentsatzen ikasi! Algoritmoak | DIWO\nRobot bat bezala pentsatzen ikasi! Algoritmoak\nZer da algoritmo bat?\nAlgoritmo bat ataza edo zeregin bat burutzeko jarraitu behar den agindu zehatz eta ordenatu multzo bat da. Ondorengoak algoritmo sinpleen adibide batzuk dira: medikuaren errezeta jarraitu, hortzak garbitu, garbigailua ipini, eta abar.\nBeste algoritmo bat plater bat prestatzeko errezeta izan daiteke, nahi duzun platera pausoz-pauso nola sukaldatu jasotzen duena.\nZainzurira bueltatuz. Prestatzeko ondorengo instrukzioak jarraitu behar dituzu:\nZartagian olioa ipini.\nZartagia sutan jarri.\nOlioa berotu arte itxaron.\nZainzuria zartagira bota.\nPrest egon arte kozinatu.\nSua itzali eta zartagia baztertu.\nZainzuria plater batera bota.\nAlgoritmoak adierazteko modu erraz bat fluxu diagrama izan daiteke.\nZer da fluxu diagrama bat?\nFluxu diagramak algoritmoak bezalako prozesuak modu grafikoan adierazteko modu sinple bat dira. Bertan topa ditzakegun oinarrizko elementuak hauek dira:\nProzesuaren hasiera eta amaiera adierazten du.\nSarrera, irteera edota aurreko prozesu baten emaitza izan daitezkeen datuetatik abiatuz, exekutatzen den prozesu edo akzioa adierazten du.\nSarrera eta irteera datuak adierazten ditu.\nBide desberdinak izan ditzakeen baldintza edo galdera adierazten du: bai/ez, egia/gezurra, handiagoa/txikiagoa, berdin/desberdin, eta abar.\nProzesuen noranzkoa adierazten dute.\nTelebistako lehiaketa batean lehiakide bakoitzarentzat sakagailu bana sortu behar dute. Horrela, aurkezleak behin galdera egin ondoren, erantzuna dakiten lehiakideek sakagailua sakatu eta, argi baten laguntzaz, guztien artean azkarrena zein izan den identifikatuko da. Sakagailua askatutakoan argia itzali egin beharko da.\nLehenik eta behin, gure algoritmoan pentsatu beharko dugu, jarraian fluxu diagrama sortzeko:\nSakagailuaren egoera egiaztatu.\nSakatuta badago, LEDa piztu.\nSakauta ez badago, LEDa itzali.\nSakagailuaren egoera berriro egiaztatu.\nAHOLKUA: Programatzen hasi baino lehen proposatzen diren ariketen fluxu diagrama garatu. Irtenbidea askoz ere modu errazagoan aurkituko duzula egiaztatuko duzu.\nIdatz ezazu paper batean egunero burutzen dugun ekintza jakin baten algoritmo sinple bat (gutun bat bidali, norbaiti telefonoz deitu, lanera joateko prestatu, eta abar)\nJarraian, berridatzi algoritmo bera, baina oraingoan aginduak xehetasun guztiekin adieraziz, beste edonork arazorik gabe burutu dezan.\nArazo bati aurre egiten diozun bakoitzean, egizkiozu ondorengo bi galderak zeure buruari: zer egin behar dut? eta nola egin dezaket? Arazo bati irtenbidea aurkitzerakoan oso lagungarriak izan daitezke algoritmo eta diagramak. Beraz, badakizu, izan ondoan beti arkatza eta papera!\nMadrilgo Erkidegoko Teknologia, programazioa eta robotikako ikasgairako sortutako materiala.\nAlfredo Sanchez web


Jai gozoak, urte osorako gozokiak | Consumer\nJai gozoak, urte osorako gozokiak\nTorradak eta kremazko ogi txigortuak dira protagonista nagusi inauterietatik Aste Santuraino\nTorradak eta kremazko ogi txigortuak (esne frijitua edo krema frijitua ere esaten zaie) oso modu desberdinean egiten dira. Lehenengoetan ogia erabiltzen da, eta ogi txigortuetan, berriz, pastel-krema. Ezaugarri bera dute, ordea: biek dituzte glase-azukrez hautseztatuak eta frijitzeko prozesuaren ondoren kanela dute.\nOgi-xerra bat da, eta ardotan edo esne-infusioan bustitzen da, limoi-, azukre- eta kanela-azalarekin. Ondoren, irin eta arrautza irabiatuan bildu eta olio oso berotan frijitu. Frijitu ondoren, xukatu sukaldeko paperaren gainean erretilu batean, frijitzeko gehiegizko olioa baztertzeko. Bero dago oraindik, eta azken puntu gisa, plater batean jartzen da. Han, glasé azukrea eta kanela nahastuta estaltzen da. Badira beste torrada batzuk, glasé azukrearekin eta kanelarekin gozatu beharrean, ezti beheratuaren bidez gozatzen direnak ur pixka batekin, ondoren belar-likore batekin edo usain-belar batekin garreztatzeko.\nOgi eta esne torradak almibar ilunarekin\nTxigortu krema, krema frijitu edo esne frijitua\nPastel-krema du oinarri, baina ohi baino askoz lodiagoa. Krema egin ondoren, koipeztatutako plaka batean zabaltzen da, zentimetro bateko lodiera emanez gutxi gorabehera. Hozten utzi, harik eta errazio angeluzuzenetan zatitu arte; moztu ondoren, irinetatik eta irabiatutako arrautzatik pasatzen dira. Torradak bezala, frijitu, xukatu eta, azkenik, gozatu glasé azukrearekin eta kanelarekin edo ezti beheratuarekin. Epel edo hotz zerbitzatzen dira.\nfrita-eu kanela krema leche-eu torradak


Alvaro del Portilloren biografia - Opus Dei\nJasotako mesede eta kontaketak\n...ri otoitz egin\nBiografia 2014ko Otsaren 24a\n1935ean Opus Deiko kide egin zen, San Josemaria Escriva de Balaguerrek sortua 1928ko urriaren 2an. Opus Deiko bokazioa leialtasun osoz bizi izan zuen, lan profesionala santutuz eta eguneroko eginkizunak betez, eta apostolutza zabal bat burutu zuen bere ikaskide eta lankideen artean.\nLaster San Josemariaren laguntzarik sendoena bihurtu zen, eta haren ondoan ia berrogei urte egon zen laguntzaile hurbilena izanik.\n1944ko ekainaren 25ean apaiztu zen. Ordutik, pastoral ministerioan bete-betean jardun zen, Opus Deiko kideen eta arima guztien zerbitzuan.\n1946an Erromara joan zen bizitzera, San Josemariaren ondora. Gainera, bere Elizarekiko zerbitzu nekaezina, Egoitza Santuak Erromako Kuriako Dikasterio batzuen aholkulari bezala emandako mandatuak arduraz betetzen agertu zen eta, bereziki, VatikanoII.a Kontzilioko lanetan gogotsu parte hartzen.\nSAN JOSEMARIAREN LEHEN ONDORENGOA1975eko irailaren 15ean San Josemariaren lehen ondorengo hautatua izan zen. 1982ko azaroaren 28an Egintza Prelatutza Pertsonal bezala eraikitzean, Joan Paulo II.a Aita Santuak Opus Deiko Prelatu izendatu zuen, eta 1991ko urtarrilaren 6an gotzaingintza eman zion.\nJainkoaren Zerbitzariaren gobernu lan osoaren ezaugarria Fundatzaileari eta haren mezuari izan zion leialtasuna da, lan pastoral nekaezin baten bidez Prelatutzaren apostolutzak zabaltzeko, Elizaren zerbitzuan.\nSan Josemaria Don Alvaro del Portillorekin\nBerak jasotako misioa betetzen bere burua emateak, San Josemariaren irakatsiei jarraituz, bere Jainko semetasunaren zentzu sakona zuen oinarri, Espiritu Santuaren eraginaren fruitu. Horrek Kristorekin bat egitea zeraman, Jainko Aitaren nahiera uste onez utzita, otoitza, Eukaristia eta Ama Birjinarenganako jaiera samurra zituela etengabeko janari.\nBere Elizarekiko maitasuna Aita Santuarekin eta Gotzainekin zuen batasunean agertzen zen. Guztiei zien maitasuna, bere ardura Opus Deiko seme-alaben alde, apaltasuna, zuhurtasuna eta sendotasuna, alaitasuna eta xalotasuna, bere buruaz ahaztea eta Kristori arimak hurbiltzeko gogo bizia –gotzain goiburuan ere islatzen zena: regnare Christum volumus!– bere begitarteak hedatzen zuenadeitasun, baretasun eta umore onaren ondoan, bere arimaren irudia osatzen duten ezaugarri dira.\n1994ko martxoaren 23ko egunsentian, Lurralde Santuetara egindako erromesaldi batetik itzuli eta ordu gutxi geroago, Jaunak beregana deitu zuen bere zerbitzari on eta leiala. Jaiera handiz jarraitu zituen Jesusen pausoak lur honetan, Nazaretetik Hilobi Santuraino. Aurreko goizean bere Azken Meza Jerusalemgo Afaltegian eman zuen.\nMartxoaren 23an bertan, Joan Paulo II.a Aita Santua haren gorpuaren aurrean otoitz egitera joan zen. Orain gorpua Bakearen Santa Maria Prelatu-elizako kriptan datza –viale Bruno Buozzi, 75, Erroma– Opus Deiko kideen eta beste milaka pertsonen otoitzak eta maitasunak etengabe lagunduta.


Urdaneta kalea (Ordizia) - Wikipedia, entziklopedia askea.\nUrdaneta kalea (Ordizia)\n43° 03′ 13″ N, 2° 10′ 57″ W / 43.053558°N,2.182533°W / 43.053558; -2.182533Koordenatuak: 43° 03′ 13″ N, 2° 10′ 57″ W / 43.053558°N,2.182533°W / 43.053558; -2.182533\nArtikulu hau Ordiziako kaleari buruzkoa da; beste esanahietarako, ikus «Urdaneta kalea».\nUrdaneta kalea, Gipuzkoako Ordizia udalerrian dagoen kale bat da. Herriko kale ezagun eta herrikoienetako bat da, eta izena Andres Urdaneta ordiziar esploratzailearen omenez darama.\n3 Eraikin eta eskultura interesgarriak\nOrdiziako Alde Zaharra eta Malkasko auzoaren artean maldan behera hedatzen da, Beasain eta Lazkaora doan bidean.\nOrdiziako mendebalderako lehen zabalgune bezala sortu zen, XIX. mendearen erdialdera harresietatik kanpo hedatu zen aurreneko auzoa.\n1866an jada kale berri hau Urdaneta bezala izendatzen zen. 1875ean hiru etxebizitaza besterik ez zituen galtzadaren eskuinean. Horiez gain, Lazkaibarreko zubiaren aldamenean Benta zuri kokatzen zen, eta Gurutze baserria apur bat gorago. Donostia izan zen “gerriko” harresitua alde batera uztea erabaki zuen Gipuzkoako lehen hiribildua, 1864. urtean. Beranduago gauza bera egin zuten beste batzuek, esate baterako, Ordiziak. Urdaneta kalea mendebalderako zabalgune handi modura sortu zen. Zati handi bat bizkortasun handiz sortu zen S.E.C.M. sozietateak ekarritako oparotasun industrialaren babesean. Herriko lehen argiteria publikoa (ez elektrikoa) 1826ko abenduaren 3koa da. Argiteria publikorako lehen zerbitzu elektrikoa 1894ko martxoaren 1ean jarri zen martxan. Eskuineko geziak Ordizia kaletik Garagartza “Plazatxorako” sarbidea adierazten du. Sarbide hura Tomas Zubizarreta jaunak 1907. urtean “cercas” modura ezagutzen zen zonaldea 10.000 pezetaren truke saldu ostean hasi ziren egiten.\nXXI. mendearen hasieratik kale honetan bertako betiko biztanleez gain, munduko herrialde askotatik etorritako etorkinak ere bizi dira.\nUrdaneta kalean honako eraikin nabarmenak daude:\nTorresol eraikinaren iparraldeak Urdaneta kalera ematen du.\nUrdaneta kaleko zenbait eraikinek balio historiko handia dute herriaren momentu historiko baten isla direlako, lehen zabalkundearena. Tamalez eraikin hauek desagertzen ari dira. Udalaren jarrera ez da esku hartzekoa beraz kalearen etorkizuna zoriaren baitan dago. Balio handikoak ziren Urdaneta kaleko 3-5a, 4a, 8a,13a, 20a edo 26a. Guztiak hondeamakinak suntsituak. Hala ere balio historiko-arkitektonikoko eraikinik badago, esaterako Urdaneta kaleko 2a, 28a edo 50a.\n↑ Ordiziako Album familiarra. Iturria: Marti Garcia Garmendia “Bagoi fabrika eta haren eragina Beasainen eta Ordizian (1910/1925)” liburuan\nOrriaren azken aldaketa: 7 urria 2020, 15:44.


Batxilergoa | El Salvador Ikastetxea\nHasiera » Heziketa-eskaintza » Batxilergoa\nGure ikastetxeak batxilergorako heziketa-eskaintza berria aurkezten du, ikasleentzako onuragarria dena.\nEtapa honetan, beste helburu askoren artean, ikasleak hurbil duen unibertsitatera sartzeko behar izango dituen dohainak prestatzea, bere lana, kontsulta eta ikerketaren bidez prestatzeko gai izatea, pertsona kritikoa bilakatzea, euskal kultura eta hizkuntzak ezagutzea, nahiz beste hizkuntza batzuk ere.\nAlde batetik, gure autonomía-erkidegoan batxilergorako dauden A eta D bi hizkuntza-eredu eskaintzeaz gain, eredu hirueleduna ere eskaintzen dugu, zenbait irakasgai ingelesez egiteko aukerarekin.\nBeste aldetik, bi modalitate garrantzitsuenetan sakonduta, batxilergoko 2. kurtsoan sei heziketa-ibilbide desberdin aurkezten ditugu aukerako zenbait irakasgairekin. Horrela ikasleek behar izango dituzten heziketa-eskakizun gehienei erantzuna ematen diegu, ondorengo ikasketetara sartzeko hain zuzen, bai unibertsitatekoak bai lanbide-heziketakoak.\nHonako taula honeta aurki dezakezue batxilergoko etaparen sarrera eta irteera ordutegiak, astegun desberdinetan.\nEtaparen ordutegiak (goizeko jardunaldia bakarrik):\n14:50 14:50 14:50 14:50 13:55\nZeintzuk dira gure batxilergoaren ezaugarriak?\nIdentifikatzen eta bereizten gaituzten ezaugarri batzuk:\nLau hezkuntza lerro\nHauetako modalitate eta aukera hauek ikasteko aukera:\nIkasgai batzuk ingelesez ikasteko aukera (History, TIC, English Projects Alive...)\nHautazko ikasgai eskaintza zabala, etorkizunean unibertsitateko eta heziketa zikloetako ikasketak bideratzeko\nEGA/ HABE3 lortzeko prestakuntza\nUr berodun igerilekua eta gimnasioa erabiltzeko eskubidea, bazkide bezala\nBanakako elkarrizketak egiteko aukera\nIkasleentzako hezkuntza/lanbide-orientabideko saioak\nInformatika eta teknologiazko ikasgaiak, metodologia eta kurrikuluma eguneratuta daukatenak. Programazio kontzeptu aurreratuak, robotika, 2D eta 3D diseinua\nInformatika gela eramangarriak (Eskola 2.0 ordenagailuak)\nNorberaren erabiltzaile eta posta elektroniko helbidea\nBaloreekiko eta giza-hezkuntzareriko apustua\nGure ikasleak, etorkizunean, gure gizartearen aldaketan partehartzaileak izango dira, eta gure ustez, belaunaldi berrien hezkuntza beste pertsonekiko errespetuan eta enpatian errotuta egon behar da.\nHori dela eta, gure ikastetxetik, ikasleei aukera bat ematen diegu solidaritate esperientziak bizitzeko, eta honetaz aparte, haien hazkuntza pertsonala zaintzeko espazioak, alde akademikoaz aparte. Solidaritatean Hezteko Plana, konbibentzia tutorialak edo bokazionalak, edota eguna era desberdin batean hasteko gonbidapenak, pertsonak bezala ere hazteko, gure ikasleriari eskatzen diogunaren alde oinarrizkoa dira.\nBatxilergoko etapan zehar gure ikasleei hainbat ekintza osagarriak eskaintzen dizkiegu. Hauen bitartez, esperientzia, pertsona eta leku berriak ezagutu ahal izango dituzte, honela haien hezkuntza osoagoa izateko.\nElurrarako bidea lehenengo kurtsoan, San Diego hiriarekin egingado ikasle-trukea, European Youth Parliament ekintzan parte hartzeko aukera edo etapako azken bidaia dira gure ikasle ohiek maitasunez gogoratzen duten ekintzak.\nGure ikasgai-eskaintza (19/20)\nGure 19-20 kurtsorako ikasgai-eskaintza ezagutu nahi baduzu, hemen matrikulaziorako hautaketa orrialdeak deskargatu ahal dituzu.\nGai honi buruzko arazorik edukiz gero, gurekin kontaktatu mesedez.


Salbuespenei buruzko informazioa zure gida soilik zerrendatzen da. Ez dira ofizialki itzulitakoak, eta LEZ salbuespen gehienak neguko 2009 / 10 egungoak dira, beste batzuk eguneratu edo gehitu dira berriki. Jatorrizko hiria / eskualde / web nazionala iturri zehatz bakarra da.\nErabilitako mapak iturri publikoetatik jaso dira. Mapak erabiltzen ditugun mapen iturriak jakinarazi ditugu, hala behar izanez gero.


Salbuespena eteteko aldarria - Bizkaiko Hitza\nSalbuespena eteteko aldarria\n2017, uztailak 28 Bizkaia 260\nGertukoengandik hurbil edo errotuta dagoen inguruan bete behar du zigorra presoak, familiarekiko eta ingurune sozialarekiko deserrotzea saihestuz. Hala dio Espainiako Zigor Kodeak. Horrelakorik ez du betetzen, ordea, euskal preso politikoei dagokienez. Ezta Frantziak ere. Presoen %40tik gora 900 kilometro baino urrunago dauden kartzeletan dituzte. %14 besterik ez daude 400 kilometrora baino gutxiagora. Euskal Preso Politikoen Kolektiboan dauden 105 bizkaitarrei dagokienez, haien senide eta lagunek 81.824 kilometro egin behar dituzte, denera, astero. 105 preso horietatik, hamazortzi besterik ez daude 500 kilometrora baino gutxiagora dauden espetxeetan. Beste 33, 900 eta 1.000 kilometro bitartean dauden kartzeletan dituzte. Astebururo joan-etorri luzeak egiten dituzte, beraz, senide eta lagunek. 28 urte bete dira sakabanaketa eta urruntzea era sistematikoan martxan jarri zituztenetik. Neurri hori bertan behera utz dezatela eskatuko du hurrengo astean, beste urtebetez, Etxerat elkarteak. Horretarako, presoen Euskal Herriratzearen aldeko aldarrikapenez beteko dituzte hondartzak abuztuaren 6an. Bezperan, itsasora ere eramango dute aldarrikapena, Plentzian eta Gorlizen.\nHainbat deialdi egin dituzte bi egun horietarako. Lehena, Plentzian, abuztuaren 5ean. Metro geltokian elkartuko dira, 12:30ean. Hondartzara arteko bidean uretatik ere indartuko dute aldarrikapena, Itsas Martxarekin bat eginda. Bertan parte hartzeko piraguak eskuragarri daude, doan. 687-74 01 99 telefono zenbakian egin daitezke eskaerak. Egun bat geroago, presoen aldeko ikurrek hartuko dituzte Laida, Laga, Lekeitio, Ondarroa, Muskiz, Bakio, Ea eta Mundakako hondartzak.\nOinazea eta mina\nBeste behin iragarri ditu elkarretaratzeak Etxerat-ek “salbuespeneko kartzela politika baten ondorioak” salatzeko: “Pairatzen dugun salbuespeneko politika hau, sakabanaketa, ia hiru hamarkada dituen anomalia bat da. Normaltasunez hartua izatea onartu ezin dugun anomalia bat da, euskal gizartea ezin delako normaltasunean bizi”. Ozen eta argi utzi nahi dute “ehunka familiaren gainean, milaka pertsonaren gainean, egunez egun, sakabanaketaren zama erortzen dela: oinazea eta mina”.\nAstero, urtez urte, errepideek sorrarazitako neke handia ekarri dute gogora: “Bidaia amaigabeetako asteburuak ikusten ditugu, bata bestearen atzetik, gure osasun fisiko eta psikikoa zein gure ekonomia nola higatzen diren ikusita”. Baita arriskua ere: presoen hamasei senide edo lagun hil dira errepideetan sakabanaketa politika indarrean jarri zutenetik.\nBidaia luze horietan umeek zein adinekoek ere murgildu behar izan dute. Euren egunerokotik, aisialdirako, jolaserako, ikasteko zein euren lagunekin egoteko duten eskubide eta beharrizanetik urruntzen ditu sakabanaketak umeak, Etxerat-en esanetan: “Urduri eta nekatuta ikusten ditugu; haurtzaroko ordu asko galtzen dituzte”. Adinekoek, aldiz, urteekin gero eta astunagoa den nekea pairatzen dute: “Gaixoturik ere ikusten ditugu, milaka ordu eta milaka kilometro auto edo autobus baten eserlekuan igarotzeagatik”.\nEuskal gizarteak urrunketa eta sakabanaketa amaitzeko aldarriarekin bat egin duela ekarri du gogora elkarteak. Alderdi, sindikatu eta gizarte eragileak preso gaixoak askatzeko eta gainerakoak Euskal Herritik gertuko espetxeetara ekartzeko lantzen ari diren Akordio Soziala da horren ereduetako bat. Edo preso eta iheslariak etxerako bidean jartzeko Ireki dinamikak lortu dituen 80.000 sinadurak zein Euskal Herriko hainbat erakundek bide beretik onartutako ekimenak.\nOraingoz, ordea, uda honetan ere presoen senide eta lagunek ez dutela oporrik izango gogorarazi dute; urrutiko espetxeetara bidaia luzeak egin behar baitituzte. “Horregatik, hain justu, hondartzetan izango gara datorren astean. Isilarazitako egoera bati ahotsa eman nahi diogu; eskubideak urratzen dituen politika baten jaiotzatik sortzen den egoerari”.\nBizkaiko bederatzi hondartzatan elkartuko dira:\nAbuztuak 5, larunbata\n12:30. Plentziako metro geltokiaren ondoan. Etxerat-ek oinezko martxa espaloitik egiten duen bitartean, itsas martxakoak parean izango dituzte, piragua, paddle zein itsasontzietan. Hondartzara iritsi eta buelta egin ostean, herri bazkaria egingo dute Danontzat gaztetxean. Puzgarriak eta musika izango dira ostean.\n12:00. Laida, Laga, Lekeitio, Ondarroa eta Muskizko hondartzetan.\n13:00. Ean eta Mundakako Laidatxu hondartzan.


Parque das Nações - Wikipedia, entziklopedia askea.\n(«Parque das Naçoes» orritik birbideratua)\nParque das Nações (Nazioen parkea), Lisboako barruti edo freguesia bat da. Portugalgo 1998ko Erakusketa Unibertsala egiteko eraldatutako tokia da, bertan aktibitate kulturalen gune bat eraiki zelarik. Gaur egun arkitektura eta elkarbizitza gunea da, dinamika berri bat ekarri zuena Lisboako ekialdeko zatira eta Loures herrira. 1990ean oraindik gune industrial bat zen toki hau.\nUrrutian Orienteko tren geltokiaren kupulak nabarmentzen dira, Santiago Calatravarena, bere arkitektura estiloa ezarriz. Portugalgo Pabiloiak, Alvaro Siza Vieirarena, sarreran, hormigoi armatuzko pala erraldoi bat du, itsasontzi baten oihala imitatzen duena.\nParkeak, Pavilhão do Conhecimento edo Ezagutzaren Pabiloi bat du, zenbait erakusketa interaktibo dituen zientzia eta teknologiari buruzko museo moderno bat; Lisboako Ozeanarioa, munduko akuario handienetako bat; bisitariak parkearen alde batetik bestera edo Lisboako eraikinik altuena den Vasco da Gama dorrera eramaten dituen teleferiko bat; eta Altice Arena, Portugalgo estalitako estadio handiena ere bertan da.\nVasco da Gama dorrea\nParque das Nações freguesia bezala 2012an sortu zen. Ordurarte, administratiboki, Lisboako concelhoko Santa Maria dos Olivais fregesia eta Louresko concelhoko Moscavide eta Sacavémen artean banatua zegoen.\nWikimedia Commonsen badira fitxategi gehiago, gai hau dutenak: Parque das Nações\n(Portugesez) Webgune ofiziala\nOrriaren azken aldaketa: 20 apirila 2018, 09:33.


Tourra: Zubeldiak positiboa eman duen Cardoso ordezkatuko du Trek taldean | Frantziako Tourra | EiTB\nTourra: Zubeldiak positiboa eman duen Cardoso ordezkatuko du Trek taldean\nCardoso, postiboa EPOagatik\nAndre Cardoso portugaldarrak positiboa eman du EPOagatik eta Trek-Segafredok taldetik at utzi du. Haimar Zubeldiak ordezkatuko duela iragarri du Contador taldeburu duen taldeak.\n9 mendate igoko dituzte Pirinioetako bi etapetan\nLanda eta Nieve, Skyrekin Tourrera\nHaimar Zubeldia: 'Taldearen bederatzikoan plaza merezi nuela uste dut'\nTrek-Segafredo taldeak astearte honetan iragarri du Andre Cardoso portugaldarra taldetik at utzi duela dopin kontrol batean postiboa eman duelako EPOagatik. Alberto Contador taldeburu duen taldeak baieztatu du Haimar Zubeldiak ordezkatuko duela portugaldarra Tourrean.\nOndorioz, Zubeldiak bere 16. Tourra egingo du. Gainera, Trek taldeak bi euskal txirrindulari izango ditu Frantziako Tourraren 104. edizioan Markel Irizar ere egongo baita Trek-Segafredoren bederatzikoan.\nAlberto Contador taldeburua izango da, eta berarekin batera John Degenkolb (ALE), Koen de Kort (HOL), Fabio Felline (ITA), Michal Gogl (AUT), Markel Irizar (EUS), Bauke Mollema (HOL), Jarlinson Pantano (COL) eta Haimar Zubeldia (EUS) txirrindulariek osatuko dute Trek-Segafredo taldea.\n"Dopinarekin ez dugu tolerantziarik eta Cardoso taldetik at uztea erabaki dugu", adierazi du Trek-Segafredo taldeak. Nazioarteko Txirrindulari Elkarteak (UCI) argitu du Cardoso txirrindulariak EPOagatik postiboa eman zuela ekainaren 18an txapelketetatik at egindako dopin kontrol batean.


Pribatutasun politika | Bizipoz\nBIZIPOZ ENVEJECIMIENTO ACTIVO S.COOP, PEQUEÑA, hau da, BIZIPOZ\nGure enpresak hurrengo helburu hauekin tratatzen du pertsona interesatuek ematen diguten informazioa:\nGure produktuetako edo zerbitzuetako bat eskuratzean aurre-kontratua edo kontratua egikaritzea.\nPosta elektronikoaren edo webguneko inprimakiaren bitartez egiten dizkiguzun kontsultak erantzutea.\nHorretarako baimena eman badiguzu, zure interesekoa izan daitekeen gure enpresako merkataritza-informazioa bidaltzea.\nHorretarako baimena eman badiguzu, zure irudia (edo zure ordezkatuarena) promozio-helburuekin erabili ahal izango dugu gure web orrian, sare sozial ezberdinetan eta egiten ditugun aurrekontuetan.\na) Kontratuzko edo aurre-kontratuzko harreman bat badugu, indarrean dagoen legediak ezarritako denboran zehar gordeko ditugu, erreklamazioren baten kasuan erabiltzeko. Datuak ezabatzea eskatzen badiguzu, arrazoi hau dela eta, blokeatuta gorde ahal izango ditugu.\nb) Harremanetarako inprimakiaren bitartez edo zuzenean posta elektronikoaren bitartez jarri bazara gurekin harremanetan eta kontratuzko edo aurre-kontratuzko harremanik ez badugu, zure eskaerari erantzuteko beharrezkoa den denboran soilik gordeko ditugu datuak.\nc) Gure blogera edo newsletterrera harpidetu bazara, zuk datuak ezaba ditzagun eskatu bitartean gordeko ditugu.\nd) Zure edo zure ordezkatuaren irudia promozio-helburuekin erabiltzeko baimena emango bazenigu, zuk datuak ezaba ditzagun eskatu bitartean gordeko ditugu.\nZure datuen tratamendurako oinarri legala hurrengoa da:\nKontratu bat badugu eta honi dagokion guztirako, hau egikaritzea.\nGure enpresari buruzko berriak edo nobedadeak bidaltzeko, zure berariazko baimena.\nZuzenean edo web orriko inprimakiaren bitartez bidaltzen dizkiguzun e-mailak erantzuteko, ezartzen dugun kontratuzko edo aurre-kontratuzko harremanean oinarritutako zure baimenean oinarritzen gara.\nZure irudia promozio-helburuekin erabiltzeko, aurretik, beti zure baimena (zure irudia bada) edo guraso-agintea duen pertsonaren baimena eskatuko dugu (adingabe baten irudia bada).\nNortzun dira zure datuen hartzaileak?\nLege-betebeharrik egon ezean, ez ditugu zure datuak lagatzen. Hala ere, tratamendu jakin batzuez arduratzen diren enpresekin lan egiten dugula eta beraz, datu batzuetarako sarbidea dutela jakinarazten dizugu. Adibidez, kontratu bat sinatu badugu, baliteke zure datuetako batzuk gure aholkularitza fiskalari eta kontableari jakinarazi behar izatea.\nWeb-ostatatzeaz eta e-mail hostingaz arduratzen den enpresa batekin ere lan egiten dugu. Horretarako, espresa espainiar bat aukeratu dugu, zure datuak estatu mailako eta Europa mailako araudiek babes ditzaten.\nCookien Politikan jakinarazten dugun bezala, Googlekin lan egiten dugu web-analitikarako (Google Analitycs). Enpresa estatubatuar honek Europar Batasunak ezarritako pribatutasun-estandarrak betetzen ditu eta Privacy Shield hitzarmenaren barruan dago.\nHalaber, merkataritza-informazioa (newsletter) Mailchimp bitartez egiten dela jakinarazten dizugu. Tresna hau “The Rocket Science LLD” enpresa estatubatuarrarena da, Privacy Shield hitzarmenera atxikita dago eta beraz, Europako araudiak ezarritako datuen pribatutasun-baldintzak betetzen ditu. Hitzarmena posta elektronikoaren bitartez egiaztatzeko prozesuan enpresa honen Pribatutasun Politikari buruzko informazio zehatzagoa eskuratu ahal izango duzu.\nZure irudia erabiltzeko baimena eman badiguzu, zure datuak (kasu honetan, irudia) lan-harremana dugun hainbat sare sozialei lagako dizkiegula jakinarazten dizugu. Europako araudiarekin bat datozen segurtasun-protokoloak dituzte guztiek.\nTratamenduaz arduratzen diren gure kolaboratzaileekin konfidentzialtasun-kontratu bat dugu, eta zure datuen segurtasuna bermatzeko eta gai honi buruzko indarrean dagoen legedia betetzeko erantzukizuna beraien gain hartzen dute.\nPertsona orok du berari buruzko datuak tratatzen ari garen edo ez jakiteko eskubidea.\nPertsona interesatuek beren datu pertsonaletara sartzeko eskubidea dute, baita datu okerrak zuzentzea eskatzeko edo, hala badagokio eta datuak jaso ziren helbururako jada beharrezkoak ez badira, hauek ezabatzea eskatzeko ere.\nEgoera batzuetan, interesatuek beren datuen tratamendua mugatzea eskatu ahal izango dute; kasu honetan, erreklamazioak egiteko edo hauetatik defendatzeko bakarrik gordeko ditugu.\nEgoera batzuetan eta egoera partikularrarekin lotutako arrazoiak direla eta, interesatuek beren datuen tratamenduari uko egin diezaiokete. Kasu honetan, zure datuak tratatzeari utziko diogu, ezinbesteko arrazoi legitimo bat edo erreklamazio baten defentsa egin beharra dagoenean salbu.\nZure datuak eramateko eskubidea erabil dezakezu, bitarteko automatizatuez tratatutako datuak beste arduradun bati helaraziz, hala eskatzen baduzu.\nHelburu zehatz baterako baimena eman baduzu, edozein unetan kendu ahal izango duzu eta honek ez dio kendu aurreko baimenean oinarritutako tratamenduaren zilegitasunari inolaz ere eragingo.\nEskubide hauek erabat erabili ahal izango dituzu bizipoz@bizipoz.org helbidera posta elektroniko bat bidaliz eta eskatzen duzun eskubidea zein den adieraziz; guk inprimaki bat bidaliko dizugu gauzatu dezazun.\nHalaber, Datuen Babeserako Espainiako Agentziaren aurrean erreklamazio bat aurkezteko eskubidea duzu, batez ere, zure eskubideak erabiltzean pozik geratu ez bazara. Horretarako, www.agpd.es helbideko egoitza elektronikoan sartu eta bertan adierazitako argibideak jarraitu beharko dituzu.


Apple TV 6, Apple patenteak eta askoz gehiago. I'm from Mac | -eko asteko onena Mac-ekoa naiz\nApple TV 6, Apple patenteak eta askoz gehiago. Mac-etik natorren asteko onena\nAste honetan ikusi ditugu Apple sistema eragile desberdinen bertsio ofizial guztiak iristen Mac, macOS izan ezik. Kasu honetan, Big Sur oraindik RC (Release Candidate) bertsioa da, hau da, azken bertsioa atera aurreko azken bertsioa da, RC honen berdina izango da. Arazoa hori da Applek RC honen hiru bertsio desberdin kaleratu zituen eta une honetan Big Sur-en beta bertsioekin jarraitzen dugun bakarrak gara. Aste honetan behin betiko bertsioa kaleratuko dutela espero dugu.\nBeste ildo batetik, Apple-ren hainbat berri garrantzitsu ditugu eta horien artean nabarmentzen da Apple TV seigarren belaunaldiaren inguruko zurrumurrua. Zurrumurru batzuen arabera Apple TV 6 berri hau uda ostean iritsiko da beraz, pazientzia izan behar dugu eta bertan zer den ikusteko zain egon behar dugu.\nEz gara Apple TV-tik urrun ibiltzen eta hau da, Asteko bigarren albiste aipagarri honetan Mac-etik nago, topatu dugu Apple-k Apple TV +-entzat erosteko saiakera nagusia. Wall Street Journal-eko mutilen arabera, Apple TV + enpresako zuzendariek Paramount-ekin harremanetan jarri ziren saiatzeko filmen eskubideak erosi Top Gun: Maverick.\nAste honetan nabarmendutako beste berrietako bat aipatzen da Apple-ri onartutako hainbat patente. Kasu honetan hitz egiten duena nabarmendu nahi dugu titaniozko ehundurari buruz. Patente hau etorkizuneko MacBooketan ezar liteke.\nIgande honetako laburpena amaitzeko zurekin partekatu nahi dugu Mac-en beste xehetasun garrantzitsu bat M1 prozesadorearekin eta haren xahutzearekin. Applek haragi guztia parrilan jarri zuen haiekin eta benetan egiten ari diren probek hori adierazten dute. Azken bat.\nArtikuluaren bide osoa: Mac-ekoa naiz » Apple » Hainbat » Apple TV 6, Apple patenteak eta askoz gehiago. Mac-etik natorren asteko onena\nApple TV + hileko kredituak ekainera arte luzatzen dira\nErraz transferitu argazkiak eta bideoak Mac-era MacX MediaTrans-ekin


Hibridazio soziala | Gizapedia\nHibridazio soziala edo gizarte hibridazioa gizabanakoek, gizataldeek, enpresa eta beste erakundeek eta eragile publikoek harremanetan jarri eta elkarrekiko ikasketa, berrikuntza eta lankidetza garatzen dituztenean gertatzen den fenomeno soziala da, aldaketa, trantsizio eta hobekuntza bideratuz horrekin batera. Hibridazio terminoa erabiltzen da bereziki gizarte eragile horiek tentsioan, talkan edo gatazkan daudenean, baina gizartean topatuz, batak bestea eragiten dutenean, arestian aipaturiko zentzuan. Hibridazio sozialeko fenomenoak bereziki globalizazioarekin batera geratu dira, jatorri eta kultura desberdinetako eragileak topatzean.\nHibridación social: un modelo conceptual para el análisis de la región y el territorio - Sergio A. Sandoval Godoy\nGizarte sormena edo sormen soziala gizartean orokorrean, eta baita ere gizatalde eta erakundeetan jokabide berriak asmatu, abian jarri eta garatzeko ahalmena da. Ohikoan sormena gizabanakoaren trebezia moduan definitu…


Anaitasunari merezitako ongi-etorria eta harrera\nBerriak Anaitasunari merezitako ongi-etorria eta harrera\n2017/05/28, Igandea - 08:23\nGorriz jantzi da Azkoitia Anaitasunaren igoerarekin. Mintxetan Elgoibarri 0-2 irabazita, festa berehala lehertu zen atzo iluntzean. Afizioa eta Udala zain zituzten herrian ongi-etorria emateko, txalo, kantu eta besarkada artean lorpenarengatik zorionduz.\n“Zuekin eta zuengatik” irakur zitekeen taldeko kideen kamisetetan.\nUdal Musika Banda lagun, Balda Plazatik irten eta Plazaberritik barrena, Barriketako iturrira heldu eta han Anaitasunaren zapia lotu zuten iturrian, usadioari eutsiz. Handik, Udaletxeko balkoira igo ziren. Zorionak eta eskerrak emateko uneak. Pozak eta emozioak gainezka. Javier Zubizarreta alkateak esan bezala, Anaitasunaren familia gero eta handiagoa da, “lesioengatik, ikasketengatik edo beste arrazoiren bat tarteko”, taldea uzten dutenek ere ez dute lotura galtzen, “laguntzaile, entrenatzaile, zuzendaritzako kide…” izaten dira bueltan eta horregatik da benetan familia aberatsa. Neskek egin duten denboraldia ere txalotu zuen alkateak, haiek egindakoa ere ez delako makala izan.\nIKUSI HEMEN ARGAZKI GUZTIAK ETA BIDEOAK\nZorionak! Aupa Gorrixek!


Albiste buletina 2022/01/21 - S.C.D.R. Anaitasuna\n♦ ERRESERBAK ANDROID MUGIKORREKIN\nGure kudeatzailetik jakinarazi digute Androidek denbora asko behar duela Resasports aplikazioa eguneratzeko. Ez da Anaitasunekin zerikusia baizik eta, Android duen arazoa. Gogoratu nahi dizuegu, gure webguneko Bazkide atalaren bidez egin daitezkeela erreserbak.\n♦ TERMETAN MATXURA\nTermen eta gizonezkoen aldagela orokorren klimatizazioa kontrolatzen duen automatetako bat hondatu egin da. Horren ondorioz, berogailua ez dabil bi toki hoietan. Hondatutako automata ordezkatzeko lanean ari gara.\n♦ MENDIKO IRTEERA\nUrtarrilaren 30ean, igandea, Anaitasuneko Mendi sekzioak egun erdiko irteera egingo du Nazar – Kostalera (1.222 metroko igoera) – Kanpezura. Izen emateak 948 25 49 00 telefonora deitu dezakezue hilaren 27, ostegunera arte.\n♦ VITALDENT, ANAITASUNEKO KLINIKA OFIZIALA BIHURTDU DA\nAtsegin handiz jakinarazten dizuegu Vitaldent Anaitasuna familiarekin bat egin duela. Hau ospatzeko, bazkide guztiei %15eko deskontua eskaitzen dute hortz tratamenduetan eta 24 hilabeteko interesik gabeko finantzaketan. Informazio gehiago nahi izanez gero, vitaldent.com aurki ditzakezue.\n♦ ZINEFORUMAREN EDIZIO BERRIA\nDatorren ostegunean, urtarrilak 27, 17:30etik aurrera Zinema Aretoan, Erdi Aroan barneratuko da zineforuma, Arturo erregea filmaren eskutik. Saioan, irudi horrek Erromako inperioaren erorikoarekin duen erlazioa azalduko da. Ez huts egin!\n– José María Iglesias Echeverria, Anaitasuneko logo sortzailea eta Anaitasuneko Peñaren sortzailetako bat hil da.\n– Alfonso Vegasek Anaitasunako fisioterapeuta berrituko du 2 urte lanaren ostean eta 710 bezero baino gehiago izanik.\n– Vitaldent Helvetia Anaitasunaren klinika ofiziala bihurtu da.\n– Gaur ezagutuko dugu…: Petra Bisa Nsue. Laguntasunaren definizioa ondo ezagutzen duena.\n– Zilarrezko Ohorezko Mailako taldeari eginiko irudi onenak San Adrianen.\n– Anaitasunak padeleko adin txikikoentzako Kirol Jokoen lehen jaunaldia hartuko du 2022an.\nGure instalazioetan asteburu honetan egongo diren partidak eta ekitaldiak PDF honetan eransten dizuegu.


V. Kritika Lehiaketa abian da, kritikari berriak bilatzeko : Irutxuloko Hitza\nV. Kritika Lehiaketa abian da, kritikari berriak bilatzeko\nUxue Arzelus, 2015eko Zinea atariaren Kritika Lehiaketaren irabazlea. (Argazkia: Irutxuloko Hitza)\nV. Kritika Lehiaketa martxan jarri du beste behin Zinea atariak. “Aurten ere, zinemari buruzko errepertorioa biribiltzeko asmotan, zinema-aretoetan ikusgai diren filmen kritikak argitaratzeko asmoa dugu”, jakinarazi dute atarikoek. Hain zuzen, zeregin horretaz arduratuko den norbait bilatzeko helburuarekin antolatu dute kritika lehiaketa.\nIrabazleak, 2019ko ekainetik aurrera urtebetez Zinea atarian zinema-kritikari gisa jarduteko aukera izango du, azken urteetan Uxue Arzelus, Aritz Sorzabal, Mikel Zumeta eta Zigor Etxebeste aritu diren moduan. Zinea atariaren eta Irutxuloko Hitzaren arteko lankidetzaren ondorioz, Etxebesteren kritikak irakur ditzakete irakurleek ostiralero astekarian, eta irutxulo.hitza.eus webgunean.\nParte hartu nahi dutenek, euskal film bat aukeratu beharko dute, aukeran 2018tik aurrera estreinatutakoa, eta horren kritika bidali beharko dute info@zinea.eus helbidera. Jasotako kritika guztiak argitaratuko dituztela jakinarazi dute Zineakoek, “epaimahaikideek lanok baloratzeaz gainera, atariko irakurleek ere hauek irakurri eta bere balorazio propioak egin ditzaten”.\nLana bidaltzeko azken eguna maiatzaren 31 izango da (ostirala, egun hori barne), egilearen izen-abizenak, adina, herria, posta-helbidea eta telefonoa jartzea ahaztu gabe.\nKritikaria aukeratzeko, datozen egunetan aurkeztuko duten aditu talde baten iritzia izango dute kontuan Zinea atarikoek. Horrez gain, kritikek dituzten iruzkin positiboak ere kontuan izango dituztela jakinarazi dute, kritika gustuko zergatik duten azaltzen dutenak. Lehentasuna epaimahaiak izango du.\nEdozein zalantza izanez gero, info@zinea.eus helbidera idatzi daiteke, edota 943 504 206 telefono zenbakira deitu.


Biharko 'Gaur8': Eskozia Europara begira, XVI. eta XVII. mendeetako matxismoa eta Iban Zaldua - Arrosa\nEuropako Batasunetik ateratzea erabaki zuen Erresuma Batuak ekainean egin zuen erreferendumean. Boto emaileen %51,9k ateratzearen alde egin zuen eta %48,1ek EBn geratzearen alde. Eskoziak eta Ipar Irlandako herritarren EBn geratzearen alde egin zuten eta SNP alderdiak iragarri zuen Eskoziaren independentziaren aldeko beste erreferendum bat deituko dutela. Ba EBrekiko harremanak nolakoa behar duen irudikatzen dihardu Eskoziak orain, eta iparraldeko herrialdeen ereduak aztertzen ari da. Horretaz Aimar Etxeberriak idatzitako erreportajea nabarmendu du Xabier Izaga kazetariak Gaur8 astekariaren aurrerapena egiterakoan. Horrez gain, Amagoia Mujikak XVI. eta XVII. mendeetako Nafarroan gertatzen ziren indarkeria matxista kasuez egindako lana ere aipatu du. Amaitzeko, In Fraganti harrapatu duten Iban Zaldua idazlearekin izandako solasaldia aurreratu du Izagak.\nPosted in ZebrabideaTagged #amgoia mujika #aurrerapen #eredu #eskozia #Europa #gaur8 #iban zaldua #idazle #in fraganti #indarkeria #iparralde #matxista #mende #nafarroa #portada #xabier izaga #xvi #xvii\nErrepaso kritikoa: EAJ-PSE akordioa, abortoaren nafar legea eta 'Altsasu' manifestazioa


Muskulu eta indarraren artxiboak - Fitness hobariak\nHasiera » Artxiboa kategoriaren araberaMuskulu eta indarra\nOptima ZMA 90 kapsulak Hemen duzu osagarrientzako eskaintza bikaina muskuluen eta indarraren aldetik. Optima ZMA 90 kapsulak $ 12.99 edo 180 kapsulak $ 22.49 ZMAri buruz: Zinka, Magnesioa eta B6 bitaminaren nahasketa patentatua dauka. Testosterona mailak handitzeko probatu eta erakusten da. Muskuluen indarra ...\nAbenduaren 6, 2014 admin Muskulua eta indarra, Suplementos Iruzkina No\nElikadura optimoa 2lbs 100% Casein Gold Standard Protein + FREE ZMA $ 33.99 bakarrik\nFitness Rebates-ek Proteina / ZMA konbinazio bat aurkezten du Muskuluaren eta Indarraren Nutrizio Optimoa 2 kg 100% Caseina Urrezko Proteina Estandarra + DOAKO ZMA Salmentan 33.99 $ tan soilik Salmenta% 43 dolarreko txikizkako zaporeak. , Txokolate tarta bat, Txokolate kakahuete gurina, ...\nAbenduaren 25, 2013 FitnessRebates Muskulua eta indarra, Protein Iruzkina No\nFitness Rebates-ek muskuluen eta indarraren kupoia ekartzen dizu 8 $ -ko beherapena eskuratu $ 150 edo gehiagoko edozein eskaera Erabili 8OFF150 kupoi kodea Checkout-ean Muskulu eta indarraren kupoi bikaina hau aprobetxatzeko. Erabili 8OFF150 kupoi kodea ....\nSeptember 30, 2013 FitnessRebates Muskulua eta indarra Iruzkina No


Inauteri pertsonaiak kamara aurrera - Altsasu - Guaixe.eus\nInauteri pertsonaiak kamara aurrera\nGuaixe 2015-12-11 10:33\nAltsasuarrei larunbatean, 9:00etan, Altsasuko plazan momoxorro, sorgin eta bestelako pertsonaien mozorroz agertzeko deialdia egin zaie, Urbasan grabatu nahi den bideo batean parte hartzeko\nAltsasuko Inauteri Batzordeak herriko ihoteko momotxorro, sorgina eta beste pertsonaien mozorroa duten altsasuarrei bihar egindako deialdira agertzeko eskaera egin die. Batzordeak Bidelagun Sakanako Turismo Elkartearekin batera ihoteko pertsonaiak ageri diren bideoa grabatu nahi du. Hitzordua 9:00etan jarri dute Foru plazan, baina grabazioa Urbasan eginen da. Bidelagun Sakanari buruzko bideoa grabatzen ari da eta hartan Altsasuko inauteriaren berri eman nahi du. Fiutr moduko turismo azoketan ikusgai jarriko du.\nBestalde, dozena bat momotxorro kamara aurrean jarri ziren larunbat arratsaldean. Mercenary productions zinema konpainia frantziarrak Tales of the wind seriea egiten ari da. Lehen zatia euskal kulturari eta herri kirolei eskainia dago eta, horren barruan, momotxorroak agertuko dira. Clemente Bauvais eta Arthur Kersauson zuzendariak grabazioa baino egun batzuk lehenago grabazioa egiteko kokapen posibleak bisitatu zituzten (Murgil, Sorozarreta, Santa Lucia sakan, Maibelo, Dantzaleku, San Pedro eta Kostakosoi). Azkenean, larunbateko grabazioa Kostakosoi dermioan egin zen. Bi ordu eta erdiko grabazioa izan zen eta batzordeko kideek jakinarazi digutenez, filmaziokoak “pertsonaiaren eta inguruaren indarraz harrituta gelditu ziren”.